
הכנסת העשרים
מושב שלישי
<פרוטוקול מס' 213>
מישיבת הוועדה לענייני ביקורת המדינה
יום רביעי, כ"ו בשבט התשע"ז (22 בפברואר 2017), שעה 9:00
<סדר היום:>
<בקשה לחוות דעת מבקר המדינה בנושא: הפסיכולוגים הקליניים בישראל – כמות התקנים, אורך התורים לטיפול ואורך התורים להתמחות>
נכחו:

<חברי הוועדה:> 
קארין אלהרר – היו"ר

איתן ברושי

חברי הכנסת:
מיכל בירן

מסעוד גנאים

חנין זועבי
דב חנין

חיים ילין

<מוזמנים:> 
	ליאורה שמעוני
	–
	מנהלת חטיבת חברה ורווחה, משרד מבקר המדינה

	דנה לוי  
	–
	עורכת ביקורת בכירה, משרד מבקר המדינה

	ימימה גולדברג
	–
	פסיכולוגית ארצית, משרד הבריאות

	חיים הופרט
	–
	תקציבן, אגף התקציבים, משרד הבריאות

	יונתן אמסטר
	–
	אחראי רגולציה, אגף בריאות הנפש, משרד הבריאות

	דני בודובסקי
	–
	אגף בריאות הנפש, משרד הבריאות

	בתיה הקלמן
	–
	ממונת תחום רוח וחברה, המועצה להשכלה גבוהה

	מיכל אופיר
	–
	רכזת תכנון ומידע, המועצה להשכלה גבוהה

	ליאונל קסטל
	–
	פסיכולוג ראשי, בית החולים באר יעקב

	מירי דנון
	–
	פסיכולוגית ארצית, שירותי בריאות כללית

	יובל בלינקי
	–
	מנהל מחוזי פסיכולוגיה, מכבי שירותי בריאות

	גיל רביב
	–
	סגן ראש מנהלת בריאות הנפש – חטיבת הרפואה, קופת חולים מאוחדת

	ארי לאודן
	–
	פסיכיאטר ראשי, קופת חולים לאומית

	חנה שטרום כהן
	–
	יו"ר, פורום הפסיכולוגים והעובדים הסוציאליים בבריאות הנפש למען רפורמה מטיבה

	יחיאל אסולין
	–
	פסיכולוג קליני, החטיבה הקלינית, הסתדרות הפסיכולוגים  

	מריאנה סוקולוב
	–
	פסיכולוגים ראשיים במוסדות הציבוריים

	איתמר שי
	–
	נציג, התנועה למען הפסיכולוגיה הציבורית

	אביאל אורן
	–
	פסיכולוג קליני מומחה, בנפשנו

	תמר קנריק
	–
	בנפשנו

	בועז סגל
	–
	נציג, התאחדות הסטודנטים

	ליעד אילני
	–
	שדלן/ית (גורן עמיר יועצים בע"מ), מייצג/ת את שירותי בריאות כללית




<מנהל/ת הוועדה:>
חנה פריידין
<רישום פרלמנטרי:>
יעקב סימן טוב
<בקשה לחוות דעת מבקר המדינה בנושא: הפסיכולוגים הקליניים בישראל - כמות התקנים, אורך התורים לטיפול ואורך התורים להתמחות>
<היו"ר קארין אלהרר:>
בוקר טוב לכולם. אני מתכבדת לפתוח את ישיבת הוועדה לענייני ביקורת המדינה. היום ה-22 בפברואר 2017, כ"ו בשבט התשע"ז. נושא הדיון הבוקר: בקשה לחוות דעת ממבקר המדינה בנושא הפסיכולוגים הקליניים בישראל – כמות התקנים, אורך התורים לטיפול ואורך התורים להתמחות.

תראו, האמת, בטח במשרד הבריאות תוהים ותמהים מה קרה לוועדה לענייני ביקורת המדינה שמתעסקת כל כך הרבה בנושא של בריאות הנפש. אז אני אומר שמדובר באמת בנושא סופר חשוב, הוא מגיע מכמה כיוונים, ואני מקווה שעוד לא הוציאו עליי כרוז שם, אבל אני כן אומרת שמפאת חשיבותו של הנושא ומפאת רצינותו של משרד הבריאות בדיונים, אנחנו חושבים שכן יש מקום לקיים את הדיון וגם לשמוע תשובות. תשובות שאולי יפתיעו אותי. אולי נסתפק בהן, אבל אם לא, כמובן שיידרשו - - -

אני אגיד: הנושא הזה עלה לדיון אגב נושאים אחרים, כאן, בוועדה, וגם קיבלתי פניות מאנשים שעוסקים בתחום. למדו חמש ושש שנים. עכשיו יושבים בבית ומחכים להתמחות, בעוד שהתורים אורכים זמן רב מדי. ואני מקבלת באמת פניות ממספר רב של אנשים. אני אתן את המספרים שאני קיבלתי ואני אשמח לתיקון אם אני טועה. תסלחו לי על ההקראה, אבל אני חושבת שחשוב כן לומר את הדברים כפי שהם. דרך אגב, הנתונים הועברו לי מנייר עמדה שהעבירה החטיבה הקלינית בהסתדרות הפסיכולוגים; "בנפשנו" – התנועה למען הפסיכולוגיה הציבורית; ועד המתמחים והמתמחות בפסיכולוגיה הקלינית. אני חושבת שאי אפשר היה לנסח את זה טוב יותר. כותבים ככה: התקינה של פסיכולוגים קליניים בקופות החולים והמערך הממשלתי עומדת על כ-1,300 פסיכולוגים מומחים ומתמחים בחצאי משרה, האמורים להעניק שירות לכלל התושבים במדינת ישראל, על מנת לעמוד ביעדי הרפורמה כפי שהציב אותם משרד הבריאות. יש צורך בכ-1,350 פסיכולוגים קליניים נוספים. זמני המתנה לטיפול פסיכולוגי אורכים חודשים ארוכים. לעיתים למעלה משנה. במקביל, קופות החולים מנצלות אך ורק 55% מהתקציב שהועבר להם לצורך הטיפול בקהילה לצרכי בריאות הנפש. כלומר, יש לנו 250 מיליון שקל שלא מגיעים ליעדם. תמוה בכל זאת. כל זאת, בזמן שישנם, כאמור, 350 בוגרי תואר שני לפסיכולוגיה שממתינים בין שנתיים לשלוש להתמחות, הם משתוקקים להתחיל בהתמחות בשירות הציבורי בכל הארץ.

עכשיו, אם הנתונים שהם העבירו נכונים, תקציב ההתמחות לשנת 2016, שעמד על 31.5 מיליון שקל, היה קטן יותר מהתקציב לשנת 2011, שעמד על 34.2 מיליון שקל. סטודנטים שסיימו תואר שני ממתינים שנתיים ושלוש, אמרנו, ואז הם ממתינים עוד שנה עד לשלב השני של ההתמחות. זאת, כשמשך זמן ההמתנה כל כך ארוך. מי יחכה את כל החודשים האלה? באמת. אחרי זה הרי מה יקרה? אנחנו נתלונן שאין מספיק פסיכולוגים. כי אנשים יגידו: בסוף רוצים להתפרנס. למדנו, השקענו, תואר ראשון, תואר שני, אבל אולי אין ביקוש. אם אין ביקוש לא צריך. אבל צריך. אין הלימה בין ההמתנה לבין, נקרא לזה אדישות מוחלטת כלפי אותם מתמחים.

<דב חנין (הרשימה המשותפת):>
כלפי אותם מתמחים ואותם אנשים שהם נותנים להם טיפול.
<היו"ר קארין אלהרר:>
והאוכלוסייה כמובן. ואנחנו נרצה לשמוע תשובות לעניין הזה.
<איתן ברושי (המחנה הציוני):>
אבל למה זה מפתיע? באיזה תחום זה בסדר?

<היו"ר קארין אלהרר:>
בשום תחום.

<דב חנין (הרשימה המשותפת):>
אפילו במשרד הבריאות, אני חושב שמה שקורה בתחום הזה חריג לגמרי - - -

<איתן ברושי (המחנה הציוני):>
לא עוסקים בקשישים. מה בסדר עם - - -?

<היו"ר קארין אלהרר:>
לקשישים יש לנו דיון מחר, חבר הכנסת איתן ברושי. אתה מוזמן להגיע.
<איתן ברושי (המחנה הציוני):>
אני - - - במקום אחר, אבל אני אומר: זה רק ממחיש את זה שאין תכנית ואין יעדים והכול זה - - -

<היו"ר קארין אלהרר:>
אז אני אגיד לך, חבר הכנסת איתן ברושי, חברי: אני רוצה לקוות שבמשרד הממשלתי הספציפי הזה, שמתעסק בבריאות של כולנו, אני רוצה לקוות שיש תכנית. אני יודעת שמנכ"ל המשרד - - -

<דב חנין (הרשימה המשותפת):>
אני אומר לך שאין תכנית.

<חנין זועבי (הרשימה המשותפת):>
יש גם סתירות.

<היו"ר קארין אלהרר:>
אז אני רוצה לקוות - - -

<דב חנין (הרשימה המשותפת):>
אף אחד אין לו מושג ואף אחד לא - - -. אני אומר את זה מתוך שיחות איתם.

<היו"ר קארין אלהרר:>
בסדר. אז אני עוד לא קיימתי את השיחות ואני עדיין מאמינה בטוב ואני רוצה לשמוע את הנציגים של משרד הבריאות. הם הגיעו. אנחנו מטיחים האשמות קשות - - -

<דב חנין (הרשימה המשותפת):>
הן יהיו יותר קשות. גברתי עדינה.

<היו"ר קארין אלהרר:>
יכול להיות. אני רוצה לשמוע את התשובות. אם נצטרך להקשות את ההאשמות – חבר הכנסת דב חנין, אתה הרי יודע שלא נהסס.

<דב חנין (הרשימה המשותפת):>
מאה אחוז.

<היו"ר קארין אלהרר:>
אבל יכול להיות שנופתע.

<חנין זועבי (הרשימה המשותפת):>
לא תופתעי.

<היו"ר קארין אלהרר:>
או לרעה או לטובה, אבל יכול להיות שנופתע.

עכשיו, אני מבקשת לדעת, לפני שאני אתן לחברי הכנסת, שאני בטוחה שיש להם בטן מלאה בנושא, כי גם הם מקבלים פניות מכל הכיוונים. אני מבקשת ממשרד הבריאות. מי הנציג שיענה לי?

<ימימה גולדברג:>
אני.

<היו"ר קארין אלהרר:>
כן, גברתי, שם ותפקיד.

<ימימה גולדברג:>
ימיה גולדברג, פסיכולוגית ארצית, משרד הבריאות.

אני יכולה להתייחס לנושא של תורי ההמתנה להתמחות.

<היו"ר קארין אלהרר:>
כמה בוגרי תואר שני בפסיכולוגיה ממתינים כרגע להתמחות?

<ימימה גולדברג:>
300 ממתינים כרגע לתחילת התמחות וכ-120 ממתינים לסיום ההתמחות. זה שני תורים ותיכף אני אסביר אותם. אני רוצה רק להגיד שהכריכה בין תורי ההמתנה לטיפול ותהליך ההתמחות זו כריכה שהיא, בואי נגיד ככה: היא לא מציאותית, ואני אסביר גם למה. מכיוון שהרפורמה בבריאות הנפש זו העברת אחריות לקופות החולים. קופות החולים אמורות לתת את המענים ולדאוג לתורי המתנה.

<דב חנין (הרשימה המשותפת):>
בדגש על המילה אמורות. 

<ימימה גולדברג:>
אז בכל הנושא הזה של הרפורמה ותורי ההמתנה ידבר נציג של האגף לבריאות הנפש. 

<היו"ר קארין אלהרר:>
אז אני רוצה לשאול: כמה תקנים יש להתמחות?

<ימימה גולדברג:>
להתמחות יש לנו היום 437 מתמחים לפסיכולוגיה קלינית.

<היו"ר קארין אלהרר:>
חשבנו להגדיל את מספר התקנים?

<ימימה גולדברג:>
אז כן, בהחלט, והמשרד נערך לזה והוא - - -

<היו"ר קארין אלהרר:>
נערך. מה הצפי?

<ימימה גולדברג:>
משרד הבריאות לקח בחשבון את הנושא של תורי ההמתנה וגיבש תכנית, נוסחה אחרת להתמחות. מתווה שהמעסיק יממן חלק מסוים מהעסקת המתמחה והמשרד ישתתף, ואני גם אסביר את זה: בצורה כזאת נוכל להגדיל את מספר המתמחים שנכנסים להתמחות. והצפי הוא שאם אנחנו מקבלים את הנוסחה שהוצעה והתחילה כבר לפעול ב-2016, אז היו אמורים כ-150 מתמחים חדשים במסגרות המרפאתיות לעומת 81 בשנת 2016. זאת אומרת, הפרש של 69 מתמחים נוספים היו אמורים להיכנס להתמחות המרפאתית ו-170 מתמחים חדשים במסגרות האשפוזיות לעומת 153 בשנת 2016 במסגרות האשפוזיות. בשנת 2018, לפי אותו צפי, כ-250 - - -

<היו"ר קארין אלהרר:>
גברתי, 2016 הסתיימה. אז נכנסו חדשים או לא?

<ימימה גולדברג:>
אוקיי, את צודקת. נכנסו חדשים במספרים שאמרתי. נכנסו ב-2016 - - -

<היו"ר קארין אלהרר:>
גברתי, נכון להיום, נכון להיום, לא - - -

<ימימה גולדברג:>
אני טעיתי. אני טעיתי. אני מדברת על 2017. סליחה.

נכנסו וישובצו ב-2017 150 מתמחים חדשים לעומת 81 שהיו - - -

<חיים ילין (יש עתיד):>
2016.

<ימימה גולדברג:>
לעומת 81 שהיו ב-2016.

<חיים ילין (יש עתיד):>
כן, כן. נכון, אבל את טעית.

<ימימה גולדברג:>
אוקיי. הפרש של 69 בין 2016 ל-2017. 
<חיים ילין (יש עתיד):>
נכון. השנה.

<ימימה גולדברג:>
כן. וכ-170 מתמחים חדשים שהיו ב-2016 לעומת 2017 – הפרש של 17. והצפי לשנת 2018 יהיה 200 מתמחים חדשים במסגרות המרפאתיות. הפרש מצטבר של 169.
<היו"ר קארין אלהרר:>
אבל יהיו עוד.

<ימימה גולדברג:>
אז אני רוצה להגיד על זה משהו. זכותו של כל אדם לעשות מה שהוא רוצה וללמוד מה שהוא רוצה, ולפסיכולוגיה הקלינית יש שם מאוד טוב, ומחמש תכניות באקדמיה, שהיו בשנת 2005, הגענו ללמעלה מ-12 תכניות בפסיכולוגיה קלינית בארץ – באוניברסיטאות ובמכללות, כולל תכניות חדשות שהן ייעודיות לישראלים בחוץ לארץ. זאת אומרת, מספר התלמידים שהולך ולומד פסיכולוגיה קלינית, בארץ ובעולם, הולך וגדל שלא לפי צרכי המדינה.

<היו"ר קארין אלהרר:>
אז רגע, פה אין צרכים?

<ימימה גולדברג:>
בעוד מספר האנשים שמתווספים הולך וגדל מידי שנה בשנה והמדינה לא מחויבת לתת לכל מי שרוצה ללמוד פסיכולוגיה - - -

<דב חנין (הרשימה המשותפת):>
הבנו, הבנו, הבנו את הגישה.

<ימימה גולדברג:>
לא, לא הבנתם את הגישה. אני רוצה להגיד משהו. 

<דב חנין (הרשימה המשותפת):>
הבנו, הבנו. לא צריך פסיכולוגים.

<ימימה גולדברג:>
לא אמרתי את זה.

<היו"ר קארין אלהרר:>
אני מבקשת לדעת, גברתי, עם כל הכבוד: אתם באים וטוענים ברצינות שזה רק עליהם: רוצים, ילמדו; לא רוצים, לא ילמדו. אתם לא זקוקים להם?

<ימימה גולדברג:>
לא אמרתי את זה.

<היו"ר קארין אלהרר:>
נפנה אותם לחוץ לארץ?

<ימימה גולדברג:>
לא אמרתי את זה.

<דב חנין (הרשימה המשותפת):>
נייצא.

<ימימה גולדברג:>
לא אמרתי את זה.

<היו"ר קארין אלהרר:>
אז מה?

<ימימה גולדברג:>
אני אומרת שהמדינה מקצה מדי שנה להכשרת מתמחים בפסיכולוגיה קלינית 30 מיליון שקל. תקציב בהחלט לא מבוטל להכשרת מתמחים. בנוסף, הקופות מעסיקות מתמחים גם ביוזמתן - - -

<היו"ר קארין אלהרר:>
הוא לא מנוצל?

<ימימה גולדברג:>
התקציב מנוצל עד הסוף. עד הסוף. אבל אני חוזרת ואומרת: יש לנו גם פסיכולוגים נוספים שאנחנו צריכים להכשיר אותם: אם זה פסיכולוגיה התפתחותית, פסיכולוגיה חינוכית, והתקציב אמור לכסות את ההתמחות של כל הפסיכולוגים.

בשירותי בריאות הנפש עובדים לא רק פסיכולוגים שאמורים לתת מענה, עובדים גם עובדים סוציאליים קליניים, עובדים גם בעלי מקצועות אחרים, ולמעשה קופות החולים, שהאחריות הביטוחית עוברת אליהם, אמורות לדאוג לכוח אדם. אנחנו מכשירים, כמו שאמרתי, כ-437 פסיכולוגים מידי שנה וקופות החולים יכולות ורוצות להעסיק עוד מתמחים. זאת אומרת, התקציב לא יוכל לגדול בשלב הזה מעבר. הוא גדל. הוא היה 20 מיליון שקל והוא גדל בעשרה מיליון שקל. זאת אומרת, התקציב גדל. אבל העלייה במספר הפסיכולוגים, שהיא לא מתואמת – אי אפשר כאילו לתת - - - תקציב כל הזמן להכשרת     - - -

<היו"ר קארין אלהרר:>
אוקיי. בסדר. הבנתי את התשובה. אני רוצה לשאול שאלה נוספת ואני אפתח את זה לחברי הכנסת. להבנתנו, בגלל הרפורמה בבריאות הנפש, הופסק בעצם המימון של התקנים בקופות החולים וזה הקטין במאה את מספר התקנים. האם זה נכון?

<ימימה גולדברג:>
לא. לא. ממש לא.

<היו"ר קארין אלהרר:>
תסבירי.

<ימימה גולדברג:>
קופת החולים התנגדה למתווה החדש, אבל גם בזה יש שינוי, ובימים האלה זה הולך להיסגר והן תחזורנה ותקלוט את המתמחים. אבל כל מי שלא נקלט בקופת חולים, נקלט במשרד. זאת אומרת, לא הייתה שום הפחתה באף תקן. שוב, התקציב לא ירד באגורה אחת. 
<היו"ר קארין אלהרר:>
אבל אני לא מצליחה להבין את המתימטיקה. 

<ימימה גולדברג:>
פשוטה מאוד.

<היו"ר קארין אלהרר:>
אבל את אומרת: יש x תקנים בקופות החולים, x תקנים בבתי החולים. אז הגדלתם את התקנים בבתי החולים?

<ימימה גולדברג:>
זה לא תקנים, זה מלגות. זה מלגות. זה לא תקנים, זה מלגות. המלגות שלא אוישו בקופת חולים, אוישו במשרד הבריאות. זאת אומרת, לא נגרעה שום מלגה. שום דבר לא נגרע: לא מלגה ולא תקציב.
<היו"ר קארין אלהרר:>
איפה? איפה הם נקלטו?

<ימימה גולדברג:>
במשרד הבריאות.

<היו"ר קארין אלהרר:>
איפה במשרד הבריאות?

<ימימה גולדברג:>
במסגרות הממשלתיות של משרד הבריאות. כל תקן שלא נקלט בקופה, נקלט במסגרת ממשלתית. אנחנו הוספנו מלגות למסגרות הממשלתיות. יש לי את כל המלגות שנקלטו במשרד. כל מלגה שלא נקלטה בקופה - - -

<ליאורה שמעוני:>
אז אולי נשאל: בשורה התחתונה לא חל שום שינוי?

<היו"ר קארין אלהרר:>
הכול טוב.

<ימימה גולדברג:>
מבחינת המתמחים, לא חל שום שינוי.

<קריאה:>
- - -

<ימימה גולדברג:>
- - - אני אגיד לך מה - - - כמו שאמרתי, כי עשינו שינוי בהקצאה ויותר מתמחים נקלטו, לפי מה שהקראתי קודם.

<היו"ר קארין אלהרר:>
אני אומרת לכם: כל דיון אני שומעת את המשרדים – הכול כל כך טוב. ובכל זאת, הכול כל כך רע.
רשימת חברי הכנסת שידברו על פי הסדר: דב חנין, איתן ברושי, חיים ילין וחנין זועבי.
<דב חנין (הרשימה המשותפת):>
תודה, גברתי יושבת הראש. גילוי נאות: אשתי פסיכואנליטיקאית, אבל לא עובדת בשירות הציבורי. כך שאני לא חושב שיש לי איזושהי מניעה להשתתף בדיון הזה. אני גם חייב לומר לכם שיש לי בן שרוצה לעשות את השגיאה הקשה וללמוד פסיכולוגיה קלינית. אני עושה כל מאמץ כדי שהוא לא ילך לנתיב הייסורים הבלתי אפשרי הזה, אבל יש לי - - - מוגבלת כנראה. אני עדיין לא יודע מה הוא - - -
<חיים ילין (יש עתיד):>
אתה רוצה שהוא יהיה חבר כנסת? 

<דב חנין (הרשימה המשותפת):>
לא, לא, חס ושלום.

<חיים ילין (יש עתיד):>
עדיף שיהיה פסיכולוג. תאמין לי, עדיף.

<דב חנין (הרשימה המשותפת):>
חס ושלום. לא חבר כנסת ולא פסיכולוג קליני, אלא יש הרבה דברים אחרים שניתן לעשות.

אחרי שאמרתי את הדברים האלה, אני רוצה, גברתי, הגברת ימימה גולדברג, לומר לך שכל הדברים הקשים שאני הולך להגיד לא מיועדים לכתובתך. את נמצאת בתחום הזה, את אשת מקצוע, את פעילה בתחום, אבל אני חושב שהבעיה היא הרבה-הרבה יותר גדולה. זה לא רק ההחלטות שלך, זה החלטות של משרד הבריאות.
אני בנושא הזה הגשתי כמה שאילתות וגם פניתי, גם במליאת הכנסת, לשר הבריאות, העברתי לו כמה מכתבים, אבל לצערי הגדול אני לא רואה שום שינוי. והדבר הזה מאוד מקומם ומאוד מרגיז מכיוון שפסיכולוגיה וסיוע פסיכולוגי הוא דבר מאוד חשוב. הוא דבר שיכול לעזור ולתרום לאנשים, אבל לא זו הגישה ששלטת היום במערכת הבריאות. אולי באמת במערכת הבריאות, לא גברתי, אבל אולי מישהו במערכת הבריאות חושב שלא צריך באמת פסיכולוגים ולא צריך פסיכולוגיה קלינית ולא צריך את מרפאות בריאות הנפש. ומה לעשות – אם אנשים יבואו, ניתן להם תרופות, יש פסיכיאטרים, יכולים לעזור להם בדרכים כימיות שונות. מסממים את הציבור, ואנשים מסוממים לא יצטרכו כל כך להתלונן.

אני חושב שמשהו מאוד-מאוד לא טוב קורה במערכת בריאות הנפש שלנו. אני לא רוצה לפתוח כרגע את כל הוויכוח על הרפורמה. היו לנו המון-המון הבטחות, ובאמת מה לא הבטיחו לנו פה בכנסת, שבאמת יקוצרו התורים והמצוקה הקשה שנמצאת, של אנשים שממתינים לטיפולים, תצטמצם כתוצאה מהרפורמה. בפועל, המצוקה נשארה. המצוקה נשארה. אנשים ממתינים במערכת הציבורית זמן        מאוד-מאוד ארוך לטיפול פסיכולוגי, והתוצאה של הדבר הזה היא שמי שיכול להרשות לעצמו הולך לטיפולים פרטיים. הולך לטיפולים פרטיים. ומי שלא יכול להרשות לעצמו, סובל. ומי שסובל גם בא בטענות, ואז באים אלינו ואומרים: אה, אתם רואים? המערכת הציבורית לא עובדת. אז צריך לפרק אותה וצריך להפריט אותה וצריך להעביר אותה לקופות החולים.

עכשיו, זה שקופות החולים אמרו מראש שהן לא ערוכות – בסדר. התעלמנו, צפצפנו, העברנו את הרפורמה הזאת על ראשם או שאולי נתנו להם כסף. משרד הבריאות נתן לקופות החולים כסף. קופות החולים במצוקה תקציבית. אז הן קיבלו את הכסף והן משתמשות בכסף לכל מיני מטרות. למה להשקיע דווקא בבריאות הנפש? יש המון מטרות וצרכים של קופות החולים. אני חייב לומר לכם שהתנהלות כל כך שערורייתית – אמנם אני מכיר לא מעט שערוריות, אבל התנהלות כל כך שערורייתית אני לא זוכר בהרבה נושאים אחרים וברמה כזו של קיצוניות.
עכשיו, מכאן לפרשה של המתמחים, לפרשה הספציפית של המתמחים. המסלול הזה של הכשרה בפסיכולוגיה קלינית הוא מסלול אקדמי מאוד ארוך, ואני מסיים. הוא מסלול מאוד ארוך. מי שמסיים פסיכולוגיה בתואר ראשון צריך לעבור סדרה של מיונים. ממש לא קל להתקבל לדבר הזה. זה כנראה התלמידים היותר טובים בתחום הפסיכולוגיה אלו שמתקבלים. יש הרב יותר ביקוש מאשר היצע. ולאחר מכן, נכנסים ללימודי התואר השני. אז יש מעטים שמתקבלים, ואלה שמתקבלים עוברים את המסלול הארוך של התואר השני, אבל גם אחרי שהם מסיימים את התואר השני, ובצדק, הם לא יכולים לעבוד בתור פסיכולוגים קליניים, כי הם צריכים לעבור התמחות, וזה דבר מצוין, שתהיה התמחות. המסלול הארוך הזה הוא מסלול מתבקש, כי אנחנו רוצים שאנשים שמטפלים באנשים יהיו אנשים שיעברו גם את ההכשרה האקדמית וגם את ההכשרה המעשית הכי טובה. וכאן הכשל הגדול: אי אפשר להתמחות. אין מקומות להתמחות. אני לא מבין למה אנשים בכלל הולכים ללמוד פסיכולוגיה קלינית במצב הזה.
עכשיו, אומר משרד הבריאות שיש לנו פסיכולוגים קליניים. אז אני אומר: או שיד אחת במשרד הבריאות לא יודעת מה היד השנייה עושה או שיש לזה הסבר אחר שאני לא יודע לתת אותו. כי אני יודע על תורים בלתי נסבלים במערכת בריאות הנפש.

עכשיו, דבר אחרון: אנחנו, פה, בכנסת, גם בוועדות אחרות של הכנסת, העלינו כמה פעמים בפני משרד הבריאות את הפתרון הפשוט שארגון המתמחים מציע. מדובר בסכום כסף מאוד-מאוד קטן שיכול כרגע לשחרר את הפקק, לאפשר לאנשים להתמחות וגם מאוד להקל על התורים. 40 מיליון שקל שהם עניין של פיקוח נפש. אני לא מצליח להבין. עד עכשיו לא קיבלתי - - -

<היו"ר קארין אלהרר:>
רגע. תסביר לי את המתווה. אני לא מכירה.

<דב חנין (הרשימה המשותפת):>
המדינה, אם היא מקצה 40 מיליון שקל נוספים, היא בעצם מאפשרת ל-350 המתמחים שנמצאים היום בהמתנה להתמחות. 

<היו"ר קארין אלהרר:>
בקופות החולים או במשרד הבריאות?

<קריאה:>
במשרד הבריאות.
<קריאה:>
איפה שלא יהיה.

<דב חנין (הרשימה המשותפת):>
איפה שלא יהיה. זה לא משנה. קופות החולים לא רוצות לאפשר למתמחים להתמחות כי הן לא מקבלות על זה כסף. כי הן פשוט לא מקבלות על זה כסף. אז אם יתנו את הכסף, יתמחו 350 איש. 350 האלה מתמחים באמצעות טיפול. הם בעצם נותנים טיפול מלווה על ידי מומחים. בעצם, אנחנו גם משחררים את - - -
עכשיו, לפני התקציב הייתה החתמה של רוב חברי הכנסת. לדעתי, רוב חברי הכנסת חתמו על פנייה לשר יעקב ליצמן בעניין הזה, של לתת את ה-40 מיליון שקל. עכשיו, או שמורחים אותנו או שמבלפים אותנו או שמתעלמים מאיתנו. מילא, צפצפו על הכנסת, תתעלמו מרוב חברי הכנסת, אבל למה אתם מתעלמים מהאנשים? למה אתם מתעלמים מהסבל של האנשים?  

<היו"ר קארין אלהרר:>
כן, חבר הכנסת איתן ברושי.

<איתן ברושי (המחנה הציוני):>
גברתי היושבת ראש, חברי הכנסת ושותפים לדיון החשוב הזה. הוא לא דיון רק על הנקודה שעולה והיא חוזרת ועולה גם בהקשרים אחרים. זה דיון בעצם על איך מתנהלת הממשלה ומשרד הבריאות כמשל.

תראו, משרד החינוך לא יכול היה להסביר שהוא לא פותח כיתה א' באיזה מקום, כי הוא לא ידע שיהיו ילדים ואין לו כיתה ואין לו מורה. מראש, ילד שנולד, יודעים באיזו שנה הוא יהיה בכיתה א' ומכינים - - -

<היו"ר קארין אלהרר:>
חבר הכנסת איתן ברוש, אני לא רוצה לקלקל לך, אבל גם זה קורה.  
<איתן ברושי (המחנה הציוני):>
לא, לא, לפחות אני עסקתי בזה. אין ילד שאין לו כיתה. אז יש מבנה זמני. אני לא רוצה להיכנס, אין לנו זמן. פה אנחנו כל פעם עדים, ואני אומר את זה למשרד המבקר. אני בכל זאת רוצה לומר למבקר: פעם אחת אתם צריכים להבין עם מי אתם מתעסקים. אתם כאילו לא מבינים איך מתנהלת.

<ליאורה שמעוני:>
מה אנחנו לא מבינים בדיוק?

<איתן ברושי (המחנה הציוני):>
לא מבינים איך הממשלה לא מתפקדת נכון.

<ליאורה שמעוני:>
למה?

<איתן ברושי (המחנה הציוני):>
אני אגיד לך למה: משום שצריך להפריד בין שאלת הסטודנטים לבין שאלת התקנים שמתוקצבים. משום שללמוד – כל אחד יכול ללמוד מה שהוא רוצה ואף אחד לא התחייב לקבל אותו לשום דבר. לא אלה ולא אלה. הבעיה היא מה התקנים.

<ליאורה שמעוני:>
הבעיה – אתה מתכוון למקומות ההתמחות?

<איתן ברושי (המחנה הציוני):>
לא. רגע. אני אומר את זה. מחר זה יעלה גם בקשישים.

<מיכל בירן (המחנה הציוני):>
מה שהיא אומרת שאנחנו לא מבינות מה אתה אומר.

<איתן ברושי (המחנה הציוני):>
אני אומר שאם המדינה נערכת בתקציב רב שנתי או בתקציב המדינה לטפל בסוגיה כזאת או אחרת, היא צריכה לצפות את סדר הגודל. הרי יודעים כמה אנשים נולדים, כמה חיים, מה התוחלת וזה. אני שואל איך בודקים את היעדים של הממשלה?

<היו"ר קארין אלהרר:>
מדבר חבר הכנסת איתן ברושי על התכנון לטווח ארוך.

<איתן ברושי (המחנה הציוני):>
לא לטווח ארוך.

<חנין זועבי (הרשימה המשותפת):>
אבל יש פה מחסור של 2,300 לפי - - -

<איתן ברושי (המחנה הציוני):>
אבל אני אומר שהבעיה היא לא המחסור במקומות לימוד והתמחות, אלא בתקנים משולמים בתקציב המדינה, שמאפשרים לאנשים לעבוד במקצוע הזה.
<קריאה:>
לא נכון.

<איתן ברושי (המחנה הציוני):>
עכשיו, זה לא מפתיע כי יש פה הפרדה. מי שרוצה ללמוד, שילמד. הרי אי אפשר להגיד לו מה ללמוד. הבעיה היא לא המקומות להתמחות, אלא התקנים בשכר, התקציב. בהרבה מקומות, המשכורות או השכר הם מרכיב חשוב. הם לפעמים העיקרי בתקציב. למשל: במשרד החינוך, שכר המורים הוא מרכיב גדול בתקציב, ואי אפשר להעסיק מורה שלא צריך אותו. השאלה היא: איך משרד הבריאות קובע מהם התקנים? למשל: בתחום הזה. ומה היעד שלכם? איך בודקים תקציב מדינה שעומד או לא עומד ביעדים. ואז אתם אומרים ככה: גברתי היושבת ראש, הבעיה היא לא המתמחים, אלא הפציינטים, הקליינטים. והשאלה היא איך המדינה נערכת לטפל - - -

<היו"ר קארין אלהרר:>
אני לא חושבת שאין בעיה וגם - - - אין בעיה.   

<ליאורה שמעוני:>
כן. לא כדאי, לא כדאי - - -

<היו"ר קארין אלהרר:>
הם אמורים להיות הפתרון.

<ליאורה שמעוני:>
כן. לא כדאי - - -

<איתן ברושי (המחנה הציוני):>
סך הכול, תבינו על מה הדיון. הדיון הוא בסוף על כסף והשאלה היא מה הפער בין רצוי למצוי. אתם יודעים, בגימטרייה, בין רצוי למצוי הפער הוא כסף. תבדקו את מה שאמרתי. והבעיה היא פה שלא יקרה כלום מהדיון הזה.

<היו"ר קארין אלהרר:>
חבר הכנסת איתן ברושי, אתה כל דיון מגיע ואומר לא יקרה כלום.

<איתן ברושי (המחנה הציוני):>
למה? אני מגיע. אני אחד החברים שמקפידים להגיע, ואני חבר ועדה ואני מגיע. ואת לא - - -

<היו"ר קארין אלהרר:>
אז למה? אם לא קורה כלום, למה אתה מגיע?

<איתן ברושי (המחנה הציוני):>
אני אגיד לך בסוד אחר כך.

<ליאורה שמעוני:>
אבל אולי כדאי שנתייחס למה שאתה אומר.

<איתן ברושי (המחנה הציוני):>
מה שאני אומר כרגע, אני אומר לך מה המסקנה מהדיון הזה. מה המסקנה? המסקנה היא שהתקציב לא עונה לצרכים או לא מחולק נכון. עכשיו אנחנו הולכים לוועדת הכספים על הבעיה של בתי החולים. אני אומר לכם מה יקרה מהדיון הזה. אז מה התוצאה הנדרשת של הדיון? התוצאה הנדרשת היא שמשרד הבריאות צריך לעמוד על כך שהתקנים של הפסיכולוגים יהיו: במקום x – y. הפער בין x ל-y הוא x מיליוני שקלים בשנה. מזה ייגזרו גם המתמחים. ולכן הפער הוא לא בכמה סטודנטים ולא בכמה לומדים. חלק מאלה שלומדים לא יהיו לעולם פסיכולוגים, ולכן אתם צריכים לעמוד על כך, משרד הבריאות, שבתקציב משרד הבריאות, בשורה הנדרשת, יופיע יותר כסף כדי לענות על הצורך. ולא על הצורך של הלומדים, אלא לצורך של החולים. 
<היו"ר קארין אלהרר:>
תודה. תודה.

חברת הכנסת חנין זועבי.

<חנין זועבי (הרשימה המשותפת):>
אוקיי. תודה רבה.

אני מודה לך על הטעות. אני רוצה להודות לך על הטעות בהצגת הבעיה, שאתה עשית. בגלל הטעות שלך, היא נגזרת מההצגה של הגברת ימימה גולדברג כאשר היא דיברה. היא דיברה כנראה על חלק מהאוכלוסייה, ואני בכוונה לא שאלתי אותה: ומה עם הפסיכולוגים הערבים? ומה עם הערבים? כנראה רציתי לראות מה היא מציגה. אחר כך אני נאלצת לדבר רק על הערבים ולא על הבעיה האזרחית. כי כאשר כולם מדברים לפניי, אף אחד לא מציג את העניין של הערבים.

עכשיו, הבעיה היא שתי בעיות. יושבת ראש הוועדה, חברת הכנסת קארין אלהרר, את יודעת מה אחוז הפסיכולוגים הקליניים הערבים?    

<היו"ר קארין אלהרר:>
לא, אבל תגידי.

<חנין זועבי (הרשימה המשותפת):>
1.5%. את יודעת מה האחוז של הסטודנטים? 1.5%.

<היו"ר קארין אלהרר:>
כי הם לא מתקבלים להתמחות?

<ליאורה שמעוני:>
לא רק זה.

<חנין זועבי (הרשימה המשותפת):>
יש בעיה, לא רק של התמחות, ותור ההתמחות שהגברת ימימה גולדברג פתרנו. הם פתרו את הבעיה הזאת. הבעיה הזאת: הם הקשיבו לתור ההתמחות של הפסיכולוגים הקליניים הערבים, בגלל שאתה יכול לספור אותם על מספר יד אחת או שתי ידיים – הם פתרו את הבעיה הזאת. הבעיה שלנו: אחוז הפסיכולוגים - - -
<ימימה גולדברג:>
אז בואי תגידי את זה שאנחנו מתעדפים את המגזר הערבי - - -

<חנין זועבי (הרשימה המשותפת):>
למה את לא אמרת את זה? למה את לא הצגת את הבעיה? 

<ימימה גולדברג:>
- - -

<חנין זועבי (הרשימה המשותפת):>
למה אני צריכה לדבר כל פעם על הערבים? את הצגת חלק מהבעיה? תציגי. אני הייתי לא מציגה.

<ימימה גולדברג:>
אני אציג ברצון. אני אציג ברצון - - -

<חנין זועבי (הרשימה המשותפת):>
לא, לא, לא כאשר אני מדברת. תציגי, תגידי מה יש. תגידי שיש 1.5%. 1.5%. אנחנו 20% מהאוכלוסייה, - -
<איתן ברושי (המחנה הציוני):>
21%.

<חנין זועבי (הרשימה המשותפת):>
- - אבל אנחנו בצורך בין 25% ל-30%. 30% מהצורך מתוקצב על ידי 1.5% מהפסיכולוגים, אבל הסטודנטים? אנחנו 4% מהסטודנטים. בטח ובטח יש בעיה של סטודנטים. דווקא הלוגיקה הזאת, שלא כל סטודנט אנחנו חייבים למצוא לו עבודה – זה בסדר, אבל לפי הרפורמה צריכים יותר פסיכולוגים. לפי הרפורמה צריכים יותר מ-2,300 - - -

<מיכל בירן (המחנה הציוני):>
ויש חשיבות לשפה ותרבות בפסיכולוגיה יותר מתחומים אחרים.

<קריאה:>
נכון.

<חנין זועבי (הרשימה המשותפת):>
מה?

<מיכל בירן (המחנה הציוני):>
אמרתי שיש חשיבות פה לשפה ותרבות - - -

<חנין זועבי (הרשימה המשותפת):>
כן, כן, כן.

<איתן ברושי (המחנה הציוני):>
ומישהו מונע מסטודנטים להתקבל?

<מיכל בירן (המחנה הציוני):>
- - -

<חנין זועבי (הרשימה המשותפת):>
- - - כן - - -

<איתן ברושי (המחנה הציוני):>
ערבים לא מתקבלים?

<מיכל בירן (המחנה הציוני):>
מי מנע - - - אישה להיות ראש הממשלה? - - - אסר עליה?
<חנין זועבי (הרשימה המשותפת):>
חבר הכנסת איתן ברושי, הקריטריונים של קבלת הסטודנטים הערבים לא מתאימים לדרישות האקדמיות, אלא מתאימים למשוואה של היצע וביקוש של הסטודנטים היהודים. אז הם הסף. וזה אפילו לפי ההכרה של ראשי האוניברסיטאות. סף הקבלה לסטודנטים הערבים בכל האוניברסיטאות לא מותאם לדרישה האקדמאית, אלא מותאם למשוואה אחרת שקשורה בהיצע וביקוש. לכן, יצא מכתב ממשרד הבריאות לכל האוניברסיטאות שאין לנו צורך ביותר פסיכולוגים. 
<ימימה גולדברג:>
זה לא נכון. אנחנו דיברנו עברית. כתבנו - - -

<חנין זועבי (הרשימה המשותפת):>
אבל תקשיבי לי: חוץ מהסטודנטים הערבים.

<ימימה גולדברג:>
אז אוקיי.

<חנין זועבי (הרשימה המשותפת):>
אני אציג את כל התמונה, תאמיני לי.

יצא מכתב שאין צורך ביותר פסיכולוגים וסטודנטים, חוץ מאשר הפסיכולוגים הערבים, ועל זה אנחנו מברכים. בסדר, זה צעד חיובי, אבל אני לא יודעת: - -

<ימימה גולדברג:>
הוא לא היחיד. הוא לא היחיד.

<חנין זועבי (הרשימה המשותפת):>
- - המגמה של לפתוח יותר מגמות לפסיכולוגיה קלינית היא - - -

<ימימה גולדברג:>
הוא לא היחיד.

<חנין זועבי (הרשימה המשותפת):>
כיוון היינו אמורים להתקדם ב-2016. אנחנו נכנסים ל-2017 ול-2018, ואני לא יודעת אם אין - - -

<ימימה גולדברג:>
אז אני אקדם אותך - - -

<היו"ר קארין אלהרר:>
הגברת ימימה גולדברג, אני אתן לך להשיב.

<חנין זועבי (הרשימה המשותפת):>
עכשיו, למה אין בעיה של תור להתמחות של פסיכולוגים קליניים ערבים? בגלל שאין פסיכולוגים קליניים ערבים. אין. את יכולה ככה לפתור את הבעיה של התור, בגלל שיש אולי חמישה כל שנה, אולי פחות. אנחנו 20 והצורך הוא ב-300. אנחנו 20 פסיכולוגים קליניים מתוך 1,300.
עכשיו, המסמך הזה אומר – אני לא יודעת למה את אומרת שאין לנו צורך ביותר סטודנטים, גם יהודים אפילו, כי המסמך הזה וכל המסמכים שהציגו בפנינו אמרו שיש צורך ביותר מ-2,000 פסיכולוגים קליניים. אני לא יודעת אם בקצב האוניברסיטאות לכלל הסטודנטים, זה עומד במספר של 2,300.

אז יש בעיה של קבלה לערבים. יש בעיה של מחסור אדיר. תזכרו. בבקשה ממשרד הבריאות: כל אחד שמציג את הבעיה, אם הוא מייצג את כולם, יגיד: יש לנו 1.5% פסיכולוגים קליניים, יש לנו 4% של סטודנטים ערבים. וזה לא בגלל שהם לא יכולים, זה בגלל רף קבלה לא נכון. וצריכים לשנות את המדיניות של קבלת הסטודנטים.

<היו"ר קארין אלהרר:>
תודה רבה.

חבר הכנסת חיים ילין.

<חיים ילין (יש עתיד):>
כבוד היושבת ראש, תודה.

הבעיה מתחילה דווקא לא במשרד הבריאות, אבל הבעיה מתחילה ממשרד האוצר, שהם עושקים את המתמחים על ידי זה שהם יודעים שאתם כבולים, פשוט כבולים, להתמחות הציבורית הזאת, והם סופרים אותם, אצלם, כתקנים, ולא מתקצבים. זה הסיפור. אני ישבתי מולם. ישבתי מול משרד האוצר.

קראו לי פסיכולוגים קליניים באזור הדרום, דווקא באזור שצריך לטפל באנשים בגלל פוסט טראומה, ואומרים לי: תסתכל מה קורה. תראה את התורים ותראה מה קורה בצד השני. הגעתי למשרד האוצר, יושב מול משרד האוצר, הם אומרים לי: הנה, אם אנחנו נעלה את התקנים לפסיכולוגים, יבואו העובדים הסוציאליים. אם יבואו העובדים הסוציאליים, יבואו הווטרינרים. יבואו הווטרינרים, יבואו - - -עושים לי לופ כזה, אני כבר יצאתי משם מבולבל לגמרי. כולה רציתי להבין מה הסיפור. וזה הסיפור על רגל אחת.    

<היו"ר קארין אלהרר:>
זו השיטה.

<חיים ילין (יש עתיד):>
לא משנה מה תעשו. ואם תעשו זה לא מתוך התקציב התוספתי שיגיע. כי אצלם זה תקנים והתקנים מתורגמים לכסף. אתם תצטרכו להסב תקציבים מתוך בריאות ציבורית בשביל להסב אותם לתקנים. זו מלחמת עולם. זה לא נתפס בכלל, הדבר הזה. ולכן הבעיה נמצאת במשרד האוצר. יש מישהו ממשרד האוצר פה? ברור.   

<היו"ר קארין אלהרר:>
לא, לא, הם קיבלו שחרור.

<חנין זועבי (הרשימה המשותפת):>
אבל גם קופות החולים לא מקבלות מתמחים.

<חיים ילין (יש עתיד):>
זה צד אחד של המטבע והם סופרים אותם. זה הכאב העמוק שיש, כי הם נהנים מזה שאתם נמצאים תחת – תסלחו לי, זה כמו מונופול. אין דרך אחרת. אם אתם בסוף רוצים את התעודה, אתם צריכים ללכת לשם. הם יודעים את זה, מחכים לכם שם. הם מחכים להם כמו טרף – יאללה, קדימה. זה אחד.
שניים, את תדוני גם מחר, אבל כל דבר שמפריטים בדברים שהם הערבות הדדית של מדינת ישראל, במיוחד בנושא של הבריאות – עושים את הרפורמה? אף אחד לא בודק מה קורה איתה אחרי זה. אף אחד לא בודק.

אני אומר לכם: כשהגעתי לארץ, באתי ממדינה ששם יש על כל תושב ארבעה פסיכולוגים. בדרום אמריקה נהוג, בהחלט נהוג שבעצם, כמעט כל אחד, מאז שהוא נולד הוא הולך לטיפול.

<היו"ר קארין אלהרר:>
יפה מאוד - - -     

<חיים ילין (יש עתיד):>
כשהגעתי לארץ, כל מי שהלך לטיפול הוא משוגע. זאת אומרת, זו הייתה סטיגמה כזאת. למזלי, עברנו את השלב הזה, שבריאות הנפש היא בדיוק כמו פציעה או אפילו יותר קשה מפציעה פיזית. כי פציעה פיזית מנתחים וזהו. את הנפש אי אפשר. והפער הזה הוא ענק. ואני אומר לך, כבוד היושבת ראש: אם את רוצה באמת ואם כולם רוצים לטפל, צריך לעשות רק דבר אחד: לקחת ממשרד האוצר, בסדר? את כל ההתמחות הזאת, שלא יספרו אותם כשהם סופרים אותם פעמיים; לקחת את כל הכסף הזה לתוך סל הבריאות, צבוע, רק למתמחים. לא יהיה לך 40 מיליון שקל, יהיה לך הרבה יותר כסף ולא תהיה בעיה. פשוט לא תהיה בעיה בכלל להתמחות, אבל לא מפה להתחיל.

<היו"ר קארין אלהרר:>
שאלה לפני שאני נותנת לגברת ליאורה שמעוני ממשרד מבקר המדינה: אתם ביקשתם 40 מיליון שקל נוספים, על פי ההצעה שחבר הכנסת דב חנין העלה?

<ימימה גולדברג:>
לא ביקשנו 40 מיליון שקל נוספים.

<היו"ר קארין אלהרר:>
למה?

<ימימה גולדברג:>
אני אסביר למה: כי התקציב לבריאות הנפש עבר לקופות, ובחלק מהתקציב לקופות הן גם אמורות; חלק מההסכם זה גם להכשיר מתמחים.
<קריאה:>
זה לא בהסכם.

<קריאה:>
זה לא בהסכם.

<קריאה:>
זה לא בהסכם.

<קריאה:>
לא בהסכם.

<דב חנין (הרשימה המשותפת):>
זה לא בהסכם עם - - -

<ימימה גולדברג:>
זה מה שנמסר לי.

<קריאה:>
זה לא בהסכם.

<היו"ר קארין אלהרר:>
ממי זה נמסר?

<ימימה גולדברג:>
אנחנו העלינו את התקציב של הכשרת מתמחים – מ-2013, שעמד על 20.9 מיליון שקל ל-2016, שעמד על 31 מיליון שקל. כמו שאמרתי, עלייה של עשרה מיליון שקל - - -

<מיכל בירן (המחנה הציוני):>
- - - בפועל שירד.

<היו"ר קארין אלהרר:>
אני מבקשת לקבל את העתק ההסכם עם קופות החולים.

<ימימה גולדברג:>
בסדר. אוקיי.

<היו"ר קארין אלהרר:>
אנחנו נבדוק את הסוגיה הזאת מהשורש.

<ימימה גולדברג:>
אני רוצה רק להוסיף לחברת הכנסת חנין זועבי. היא באמת צודקת: הייצוג של פסיכולוגים קליניים במגזר הערבי הוא נמוך באופן משמעותי. זו בעיה של שנים. מאז שהיא התחילה לעורר ולהציף את הנושא, ובמקביל לרפורמה הנושא הוצף. נעשו הרבה מאוד דברים. אתה לא יכול, חסר של שנים לפתור ביום אחד. אני אגיד מה עשינו בינתיים וקידמנו את הנושא באופן מאוד-מאוד משמעותי: דבר ראשון, אנחנו מתעדפים כל מתמחה במגזר הערבי. ב-2016 הקצנו 22 מלגות ייעודיות למגזר הערבי.       

<חנין זועבי (הרשימה המשותפת):>
זה נכון.

<ימימה גולדברג:>
ב-2017 כבר שלוש או ארבע. זאת אומרת, הם לא מחכים שנייה בתור. הם מתועדפים על פני כולם. זה דבר אחד.

דבר שני, אנחנו מקווים – אני לא יודעת מתי, כי זה לא במגרש שלי, אבל אני מקדמת, כמה שאני יכולה, את הפתיחה של מסלול בפסיכולוגיה במכללת אחווה, שתהיה מיועדת כדי שתכשיר. אנחנו גם פנינו לאוניברסיטאות עצמן, לראשת תכניות בפסיכולוגיה קלינית, לקלוט פסיכולוגים מהמגזר הערבי.

<היו"ר קארין אלהרר:>
זה מצוין.

<ימימה גולדברג:>
אז אנחנו עושים מה שאנחנו יכולים לצמצם את הפערים. זה לא ייסגר מהיום למחר, אבל מבחינה זאת אנחנו עושים כל מה שאפשר.

<היו"ר קארין אלהרר:>
תודה.

<מיכל בירן (המחנה הציוני):>
אני חייבת על זה רק לשאול שאלה: אני לא מבינה איך לפתוח נגיד עוד מסלול באחווה, זה הפתרון. את אומרת שהבעיה זה שהם לא עומדים באיזה רף אקדמי. למה לא לפתור את זה? בלי קשר, זה טוב לפתוח עוד מקומות להתמחות, זה אחלה, אבל נראה שהבעיה פה זה שצריך לעשות העדפה מתקנת גם בקבלה.

<ימימה גולדברג:>
לא. זה במגרש של המל"ג. אני לא - - -

<מיכל בירן (המחנה הציוני):>
בסדר. השאלה היא: אתם לא יכולים - - -
<ימימה גולדברג:>
לא - - - אבל אני לא אחראית על דיבור עם המל"ג. - - -

<היו"ר קארין אלהרר:>
- - -

<מיכל בירן (המחנה הציוני):>
מי אצלכם בדיבור איתם? זאת אומרת, אם אף אחד לא יגיד למל"ג - - -

<ימימה גולדברג:>
אני והמנכ"ל. בואי נתחיל ככה: המנכ"ל עד אליי. אנחנו בהידברות שוטפת עם המל"ג, ואני לא רואה פה נציג של - - -

<היו"ר קארין אלהרר:>
יש נציגים של המל"ג.

הגברת ליאורה שמעוני.

<ליאורה שמעוני:>
אני רוצה בדיוק להתייחס לדברים הללו שנאמרו כאן, שזה מתקשר בסופו של דבר גם לנושא ההתמחות במגזר המיעוטים.
<היו"ר קארין אלהרר:>
בחברה הערבית, אגב.

<חנין זועבי (הרשימה המשותפת):>
הערבים. ערבים. אנחנו הערבים.

<ליאורה שמעוני:>
הערבים.

<חנין זועבי (הרשימה המשותפת):>
כן. תודה.

<ליאורה שמעוני:>
אנחנו ב-2015 פרסמנו דו"ח שעסק בנושא של הפיקוח של הות"ת והמל"ג על המוסדות האקדמיים אחד הפרקים שאנחנו עסקנו בהם זה היה הנושא של פתיחת תכניות בתחום של פסיכולוגיה, פסיכולוגיה במגזר הערבי, ומה שאנחנו הצבענו עליו באמת שיש חוסר. זאת אומרת, חסרים תלמידים שלומדים בכלל, חסרים סטודנטים. למה זה קיים? משום שכבר ב-2010 סגרו באוניברסיטת חיפה את המגמה של פסיכולוגיה למגזר הערבי. 

<מיכל בירן (המחנה הציוני):>
גם חיפה נשמעת מקום יותר הגיוני גיאוגרפית - - -

<ליאורה שמעוני:>
כן.
<ימימה גולדברג:>
- - - הוא ממש הגיוני.

<מיכל בירן (המחנה הציוני):>
- - - זה אחלה. לא במקום, אבל רוב ערביי ישראל - - -

<ימימה גולדברג:>
- - -

<ליאורה שמעוני:>
כמו שאמרה חברת הכנסת מיכל בירן, החלק התרבותי הוא חלק מאוד מהותי בנושא של לימודי פסיכולוגיה בכלל, וכאשר סוגרים מגמה שמיוחדת ומיועדת למגזר הערבי ואומרים לה להשתלב בתוך המסגרת הכללית, יש כאן בעיה. מאז, כלומר משנת 2011, לא פתחו את התכנית הזאת מחדש, ומה שקורה היום: אנחנו הצבענו, לפחות בדו"ח שלנו ב-2015, על כך שיש חוסר מהותי בתכניות לימוד ספציפיות כאלה. אני אקריא לכם בדיוק גם מה שכתבנו. אמרנו שנוכח המחסור בפסיכולוגים במגזר הערבי, ראוי שהמל"ג תעקוב באופן הדוק אחר תוצאות תכנית החלוץ – זו תכנית הפיילוט שהם רצו לעשות – לשילוב סטודנטים מהמגזר הערבי בלימודי תואר שני בפסיכולוגיה חינוכית ותבחן אם התכניות עומדות בציפיות ואם יש צורך לעדכנן. קבענו. אנחנו התייחסנו גם לפסיכולוגיה החינוכית וגם לפסיכולוגיה הרפואית קלינית. אז זאת תשובה שצריך לתת. באמת, הות"ת צריך לתת תשובה אם הם עשו - - -         
<דב חנין (הרשימה המשותפת):>
- - -

<היו"ר קארין אלהרר:>
אז המל"ג – איפה הוא היה כאן? אני רוצה תשובה.

<חנין זועבי (הרשימה המשותפת):>
אבל כמו שאמרה חברת הכנסת מיכל בירן: לא רק - - - ייעודיים, אלא גם להשתלב, אפליה מתקנת בתוך, בלי לוותר על הרמה האקדמאית בכלל.

<היו"ר קארין אלהרר:>
מאה אחוז.

לעניין שלך, כבר מה לוח הזמנים?  
<ימימה גולדברג:>
אז אני לא יכולה לדבר בשם המל"ג. מבחינתי, עשיתי כל מה שהייתי צריכה.

<היו"ר קארין אלהרר:>
מל"ג, אוקיי. תודה. תודה.

מל"ג, שם ותפקיד.

<בתיה הקלמן:>
שלום. בתיה הקלמן, ממונת תחום מדעי הרוח והחברה באגף האקדמי במועצה להשכלה גבוהה.

באמת, כמו שהגברת ימימה גולדברג הציגה את הנושא, היום המל"ג, בשיתוף משרד הבריאות ומכללת אחווה, מקדמת פתיחה של תכנית לימודים חדשה לתואר שני – פסיכולוגיה רגישת תרבות, שתאפשר באמת כר נוח לקבלת סטודנטים ממגזרים שעד היום היו בתת ייצוג. לא רק ערבים – גם חרדים, אתיופים וכיוצא בזה. יש פה מהלך משולב, משותף. התכנית כרגע נמצאת בשלבים מתקדמים לאישור הגשה.

<היו"ר קארין אלהרר:>
למה עושים את זה ככה? למה להנציח שונות בחברה – אתיופים, ערבים? כל מי שלא בא לנו טוב בעין, אנחנו נשים אותו בצד.

<בתיה הקלמן:>
- - - על השאלה, והתשובה שלי תתחבר פה באמת לכמה דברים שנאמרו פה מסביב לשולחן, שאנחנו באמת, המל"ג כמדיניות לא מאפשרים באמת לצבוע גטאות של תכניות לימודים. זה בניגוד לעמדת המל"ג, למדיניות המל"ג. זאת אחת הסיבות שגם התכנית שפעלה באוניברסיטת חיפה, שהייתה תכנית לימודים סגורה לקבוצה של סטודנטים ערבים – בסוף לא באמת הוכיחה את עצמה ואוניברסיטת חיפה בעצמה סגרה אותה ולא המשיכה אותה. המדיניות שלנו לשלב את כל הקבוצות ולהטמיע אותן בציבור הכללי, אבל בסוף אוניברסיטת חיפה סגרה - - - 
<חנין זועבי (הרשימה המשותפת):>
היא הייתה תכנית מאוד מוצלחת. היו בעיות שם עם מנחים - - -
<בתיה הקלמן:>
אני רק רוצה לחדד את הנקודה הזאת: כמו שבאמת נטען כאן ונאמר, יהיה פה מאמץ, ואני חייבת להגיד שיש פה באמת ניסיון לחשוב מחוץ לקופסא, איך לתעדף קבוצות שעד היום לא עמדו ברף הקבלה הרגיל, הפורמלי, של הכניסה לתכניות הלימודים לתואר שני בפסיכולוגיה. שכידוע, רף הקבלה הוא מאוד גבוה. מבחן המתאם, שאגב לא המל"ג קבעה אותו, אלא מוסדות להשכלה גבוהה אימצו אותו, באמת מסנן ומקשה מאוד על כניסה של סטודנטים, ובפרט סטודנטים ערבים. ולכן אחווה תיתן גם מענה בעניין של תנאי הקבלה בצורה מאוד מתוחכמת, בלי להפלות ובלי ליצור אפליה מתקנת, שזה בניגוד לחוק. אנחנו לא יכולים ליצור שום אפליה מתקנת ולעודד מוסדות ליצור אפליה מתקנת כי זה בניגוד לחוק. אנחנו לא יכולים להפלות קבוצה אחת על פני קבוצה שנייה.

<היו"ר קארין אלהרר:>
גברתי מכירה את החלטת ממשלה בנושא האתיופים?

<בתיה הקלמן:>
אני מכירה את החלטת הממשלה בנושא האתיופים. הות"ת שותפה להחלטת הממשלה בנושא האתיופים. אבל שוב, - - -

<קריאה:>
נו.

<היו"ר קארין אלהרר:>
זה הפוך לגמרי להחלטת הממשלה.

<בתיה הקלמן:>
בעניין הזה, תנאי הקבלה, על פי חוק המל"ג ולפי סעיף 15 זה בסמכות המוסדות. זה חופש אקדמי של המוסדות לקבוע את תנאי הקבלה שלהם לכניסת תלמידים.

<היו"ר קארין אלהרר:>
כן, בשם החופש האקדמי - - -

<בתיה הקלמן:>
אבל אנחנו, בשיתוף המוסדות, בשיתוף משרד הבריאות, בשיתוף הציבור, בשיתוף חברת הכנסת חנין זועבי, אנחנו באמת עשינו פה מאמץ ליצור משהו שעד היום לא היה, וכמובן, בראש ובראשונה, אחווה, המכללה שמובילה את הנושא הזה, בשאיפה שתכנית הלימודים, אחרי שתעבור את כל הבדיקות האקדמיות, תיפתח ככל הנראה בהתשע"ט. זה לוח הזמנים.

<חנין זועבי (הרשימה המשותפת):>
את מכירה את הטענה, אפילו שמסכימים עליה ראשי האוניברסיטאות וראשי חוגי הפסיכולוגיה, שהמדד הזה של תנאי הקבלה הוא לא מוצדק אקדמאית, אלא הוא לפי הדרישה והביקוש של הסטודנטים היהודים. כלומר, זה לא חופש, זה לא חופש. הם אומרים: אנחנו כן יכולים, אבל צריכים מי שיידחף.  

<בתיה הקלמן:>
אבל שוב, אני חוזרת ואומרת: לא המל"ג קבעה את תנאי הקבלה - - - מבחן המתאם. זה לא מגיע מהמל"ג, זה מגיע מצד המוסדות. אבל אני רוצה להגיד דבר נוסף לגבי - - -

<היו"ר קארין אלהרר:>
המל"ג הוא לא הרגולטור בעניין הזה? הוא מהאו"ם.

<בתיה הקלמן:>
לא - - -

<מיכל בירן (המחנה הציוני):>
אז איך זה יכול להיפתר? אז למי יש את הסמכות? אגב, יש מספיק פרויקטים מוצלחים במשרד האוצר. עשו כן הקלה בקבלה, אחר כך לא עשו הנחות בביצוע ובתפקודים - - - שזה שיפור משמעותית את הייצוג.

<בתיה הקלמן:>
אנחנו כרגולטור יש לנו כלים לעודד קבלה של סטודנטים לתחומים מסוימים. יש לנו, למשל, למגזר הערבי, את מלגות אירתיקא. שהיום מקצוע הפסיכולוגיה בעדיפות ראשונה לקבלת מלגה, כדי לעודד סטודנטים להגיע. ובנקודה הזו אני רוצה לציין דבר מאוד חשוב: כולם יודעים שכדי להגיע לתואר שני בפסיכולוגיה צריך קודם כל לעבור את התואר הראשון בפסיכולוגיה. היצע המקומות לתואר ראשון בפסיכולוגיה הוא לא בעיה. יש היום המון תכניות לימודים בפסיכולוגיה ובמדעי ההתנהגות לתואר ראשון. הבעיה מתחילה, וצריך לרשום את זה לפרוטוקול, שסטודנטים ערבים נרתעים מלגשת למקצוע מלכתחילה. אז ברגע שלא יהיה לנו היצע של סטודנטים ערבים שמסיימים תואר ראשון בפסיכולוגיה, לא יהיה גם היצע של סטודנטים שמתמודדים לתואר שני. זאת נקודה מאוד חשובה. ואנחנו היום, בשיתוף משרד הבריאות, מובילים מהלך הסברתי, חינוכי, ציבורי, כדי לעודד את הסטודנטים שמגיעים מהמגזר הערבי כן לבוא בשערי - - -

<חנין זועבי (הרשימה המשותפת):>
הגברת בתיה הקלמן, יש לי מאגר של 22 סטודנטים ערבים - - - שהתקבלו לתואר שני. אני אעביר לך רשימה עם - - -
<ימימה גולדברג:>
- - - את הרשימה. - - - והבטחתי שאני אפנה - - -

<חנין זועבי (הרשימה המשותפת):>
אנחנו שלחנו את הרשימה לפני חמישה חודשים.

<היו"ר קארין אלהרר:>
מר אביאל אורן, בנפשנו.

<אביאל אורן:>
שלום לכולם. אני אביאל אורן, פסיכולוג קליני מומחה. התבגרתי עם המאבק הזה – הפכתי ממתמחה למומחה בינתיים, בשעה טובה. אני רוצה להגיד כמה דברים. אני רוצה להתחיל קודם כל מהנתונים. אנחנו, בשיתוף עם הסתדרות הפסיכולוגים והתנועה למען פסיכולוגיה ציבורית וועד המתמחים, הכנו את המסמך שהקריאו ממנו קודם. אז אני רוצה להגיד כמה דברים על הנתונים שם. הנתונים של 900 פסיכולוגים בחצאי משרה בשירות הציבורי זה נתונים שנלקחו מבקשות חוק חופש המידע שהגשנו כמעט לכל הקופות ולמשרד הבריאות. זה דבר אחד. הנתונים על המחסור זו הערכה שערכנו. הערכה שערכנו לפי יעדי הרפורמה של 2% ו-4% מהאוכלוסייה ו-9% ו-12% מגעים בממוצע. על פי דו"חות של מכון ברוקדל להתפלגות המגעים לפני הרפורמה, בין מגעים פסיכיאטריים למגעים פסיכולוגיים, על פי שנתונים של משרד הבריאות של בריאות הנפש. כלומר, עשינו עבודת מחקר רצינית. זו ההערכה שהגענו אליה. אפשר לחלוק עליה – 200 פה, 200 לשם, אבל אני רוצה לציין את הנקודה המרכזית שמשרד הבריאות לא מציג פה מסמך נגדי. כלומר, בעצם הדיון הזה נאלץ להתבסס על נייר עמדה של ארגון אזרחי.

<דב חנין (הרשימה המשותפת):>
- - - אין תשובות בכלל.

<היו"ר קארין אלהרר:>
אבל מר אביאל אורן, תשמע, אני רוצה שהדיון הזה גם יהיה לו משהו בסוף. אז אני רוצה, בבקשה, אם אפשר, הצעות אופרטיביות לפתרון.

<אביאל אורן:>
אני אגיד לך: כן חשוב לי להסביר את הנתונים בכל זאת. זה עד לפה. אני אגיד גם אנקדוטה על חלק מהבעיה בנושא לדוגמה: כשישבנו עם משרד הבריאות, אז משרד הבריאות הודה לנו על זה שהעברנו; העברנו בתמימות את התקינה שקיבלנו מחוק חופש המידע מהכללית. כלומר, בעצם נוצר מצב שהכללית לא מגלה למשרד הבריאות כמה פסיכולוגים יש לה וכמה מתמחים. אז אני שואל: איך משרד הבריאות יכול לעשות רגולציה כמו שצריך כשזה המצב? כשהוא לא יודע מה קורה בשטח בעצם.   

מבחינת הבעיות שאנחנו רואים. אנחנו רואים פה כמה בעיות וכמה נושאים שאנחנו חושבים שצריך לבדוק אותם. דבר ראשון, אין הערכת צרכי כוח אדם מסודרת למתמחים ולמומחים של פסיכולוגיה קלינית במשרד הבריאות ובקופות. הנושא הזה לא עבר לאחריות הקופות כמו שהפסיכולוגית הארצית אמרה פה. אני מתנצל. זה לא חלק מההסכם. הקופות גם לא היו לוקחות את הרפורמה אם זה היה חלק מההסכם.

<דב חנין (הרשימה המשותפת):>
נכון.

<אביאל אורן:>
זה חלק מהעניין שההכשרה לא עוברת לאחריותן. הן יכולות לפתוח, הן יכולות לעשות התמחות. הן לא מחויבות.

<מירי דנון:>
- - - כסף נוסף להכשרה שלא קיבלנו אותו בחיים.

<אביאל אורן:>
נכון. אוקיי. זה דבר אחד.

<היו"ר קארין אלהרר:>
מי גברתי?

<מירי דנון:>
אני הפסיכולוגית הראשית של הכללית.

<אביאל אורן:>
אין הערכה. ומה שאנחנו רואים בשטח זה שיש 900 פסיכולוגים קליניים בחצאי משרות, שאמורים לתת שירות לכל המדינה, פלוס 400 מתמחים בחצאי משרות, שאמורים לתת את כל השאר.

אין באמת, כמו שנאמר פה קודם, תיאום בין האקדמיה למשרד הבריאות. זה מן מגרש. באמת זה קצת כמו מגרש – זה מוסר את הכדור לפה, זה מוסר את הכדור לשם. לדעתי, הפתרון הסופי יהיה רק כשימצאו דרך לגרום לאקדמיה לקחת אחריות גם על תהליך ההתמחות. מי שמקבל סטודנט לתואר שני צריך למצוא דרך שתהיה לו גם התמחות. אם זה חלק משיתוף פעולה עם משרד הבריאות, אם זה אחוז מסוים ממקומות פרטיים שגם יש להם מקומות התמחות. לא יכול להיות שהאקדמיה מוכרת איזו אשליה של: אנחנו הולכים לתת עכשיו תואר שני בפסיכולוגיה קלינית, ואלוהים יודע מה יהיה אחרי זה.

דבר שלישי, שאנחנו חושבים שקורה – בכל זאת, כן הייתה פה רפורמה. כן רוצים להגדיל את מספר המטופלים. אגב, לא גדלו ממש בשנה הראשונה יותר מדי. גדלו ב-12% מספר המטופלים בשנה הראשונה לרפורמה, ולא מגדילים כל כך את מספר המטפלים. עכשיו, אני באמת פונה פה לכל ידידיי בקופות החולים ועמיתיי ומנהלי בתי החולים: מי מכם יבוא לפה ויגיד עכשיו שלא חסרים לו פסיכולוגים קליניים? עם יד על הלב. עכשיו, אפשר להגיד: אנחנו לא רוצים מתמחים, אנחנו רוצים מומחים, אבל זה שאומרים שיש מספיק פסיכולוגים קליניים פר נפש במדינת ישראל ביחס ל-OECD – אגב, זה גם חישוב שאפשר מאוד לחלוק עליו מהרבה סיבות. זה חישוב מאוד-מאוד כללי. זה לא פסיכולוגים קליניים, זה פסיכולוגים. זה כולל פסיכולוגים שעובדים רק במחקר. זה לאו דווקא פסיכולוגים שמטפלים. אבל גם בנושא הזה – אוקיי, רוצים להחזיר מומחים לשירות הציבורי. כלומר, באמת מישהו חושב שפסיכולוג קליני מומחה שעובד כבר 20 שנה בקליניקה הפרטית יחזור עכשיו בשביל ה-3,000 שקל לשירות הציבורי? זה לא יקרה.

<קריאה:>
זו הבעיה.

<אביאל אורן:>
לעומת זאת, 350 מתמחים שמחכים, שרוצים להתחיל, שבסכום פעוט; אגב, 40 מיליון שקל זה לכל ההתמחויות בפסיכולוגיה. אם רוצים לפתור רק את הבעיה של פסיכולוגים קליניים, זה 28 מיליון שקל; עוד 12 מיליון שקל זה הפסיכולוגיה השיקומית, הרפואית וההתפתחותית, שהיא מאוד חשובה גם כן, ויש בעיות שם. פשוט אין לי גם נתונים בשביל להציג את המצב שלהם.

ועוד נקודה אחת: אני כן אגיד שבהקשר לרפורמה, בשנה הראשונה לרפורמה, על פי נתוני משרד הבריאות, על פי יעדי הרפורמה, קופות החולים נתנו, בכל המסגרות שלהן, 55% מהמגעים עבורם הם תקצבו. יש כסף. לא צריף להוסיף כסף. פשוט צריך לקחת את הכסף של בריאות הנפש מתוך ה-250 מיליון שקל, שכנראה לא הגיעו לאן שהם צריכים להגיע. לקחת בין 28 מיליון שקל ל-40 מיליון שקל ולשים אותם על המתמחים.

<היו"ר קארין אלהרר:>
תודה.

מר יחיאל אסולין, הסתדרות הפסיכולוגים.

<יחיאל אסולין:>
שלום. אני יחיאל אסולין מהחטיבה הקלינית בהסתדרות הפסיכולוגים.

חלק מהדברים שרציתי לומר, מר אביאל אורן כבר אמר, אז אני לא אחזור עליהם. עכשיו, אני אמנם נציג הסתדרות הפסיכולוגים, אבל ברור שהדיון הזה צריך להתחיל ממשתמש הקצה של המערכת, שזה המטופלים. והנתון האחרון שמר אביאל אורן הזכיר מדבר על זה שיש הרבה תורים וחלק גדול מהמגעים שתוכננו, מבחינת היעדים, עוד לא הגיעו אליהם. זאת אומרת, יש חסר של כוח אדם במערכת. זה נכון שהיו איזה הצהרות של משרד הבריאות שאין צורך יותר ללמוד פסיכולוגיה קלינית, אבל גם במנהלת הרפורמה בישיבה האחרונה - - -

<ימימה גולדברג:>
זה לא מה שנאמר. אתם מצטטים לא נכון.

<יחיאל אסולין:>
בכתבה. בכתבה אמרו: נא לא ללמוד. 

<ימימה גולדברג:>
בכתבה. תצטטו מה שפורסם רשמית.

<קריאה:>
לא אנחנו דחפנו את הפרסום.

<יחיאל אסולין:>
גם במנהלת הרפורמה בישיבה האחרונה, אני חושב שיש הכרה בזה. ושם דובר על מחסור של       כ-350 תקנים. להערכתנו, המחסור הוא גדול אף יותר. זאת אומרת, השורה התחתונה: התקציב לא נוצל ויש עוד הרבה תקנים שדרושים במערכת.

עכשיו, אני רוצה לדבר קצת על שלוש נקודות שקשורות לשיטת המימון החדשה של המלגות. קודם כל, תיקון קטן: תקציב המלגות לא עלה בעשרה מיליון שקל. זאת אומרת, אם אני מסתכל על שורת התקציב בתחילת השנה, אז הוא לכאורה עלה, אבל אם אני מסתכל על התקציב בפועל, על שורת התקציב בסוף השנה, התקציב לא עלה, הוא אפילו ירד קצת. ב-2011, לפני הרפורמה, התקציב בפועל היה 34 מיליון שקל. ב-2016 היה 31.5 מיליון שקל. זאת אומרת, כסף חדש בפועל לא נכנס למערכת, ואולי קצת פחות.

<ימימה גולדברג:>
20 מיליון שקל חדשים נכנסו.

<יחיאל אסולין:>
לא. אם אני מסתכל על מה שהיה בפועל, הם לא נכנסו.

<היו"ר קארין אלהרר:>
המשרד יכול להתייחס למספר הזה?

<ימימה גולדברג:>
כן, בהחלט.

<יחיאל אסולין:>
הנתונים האלה פתוחים על מה היה התקציב. 

<ימימה גולדברג:>
התקציב עמד על 20.9 מיליון שקל ב-2013. כהיערכות לקראת הרפורמה, התקציב גדל בעשרה מיליון שקל. אני היום עובדת על - - -

<היו"ר קארין אלהרר:>
לא שאלתי כמה - - -. מדובר על ניצול.

<אביאל אורן:>
בתחילת השנה או בסוף השנה?

<ימימה גולדברג:>
סך כל התקציב לשנה.

<היו"ר קארין אלהרר:>
ניצול, ניצול. מה מבוזבז.
<ימימה גולדברג:>
הכול - - -. התקציב מנוצל אצלנו עד - - - 
<יחיאל אסולין:>
מה שאני אומר שגם כשהתקציב היה 20 מיליון שקל בתחילת השנה, בפועל, בסוף השנה הוסף עליו עשרה מיליון שקל כבר בעבר. זאת אומרת, כל מה שהשתנה זה - - -

<ימימה גולדברג:>
אבל התוספת שהוספה, העשרה מיליון שקל, היא היום רשומה בבסיס התקציב של - - -

<יחיאל אסולין:>
אבל בפועל אותו כסף מגיע ואולי טיפה פחות. בפועל, לא מגיע יותר כסף.

<קריאה:>
אבל באיזו שנה?

<קריאה:>
מ-2011 - - -

<יחיאל אסולין:>
2011.

<מיכל בירן (המחנה הציוני):>
- - - לעניין הניצול, ויש פה שאלה. אני לא יודעת מאיפה, תסבירו מאיפה לקחתם את הנתונים, אבל נשמע לי שיש פה - - -

<ימימה גולדברג:>
- - - ישב מאחוריי מאגף התקציבים ורשם לי את כל - - - בדיוק.

<היו"ר קארין אלהרר:>
איפה הוא?

<יחיאל אסולין:>
הוא יצא לדיון אחר.

<היו"ר קארין אלהרר:>
אז אני מבקשת לקרוא לו.

<יחיאל אסולין:>
אבל אני חושב שהנתונים האלה גלויים לכל אחד. מה הניצול בפועל של התקציב? אני חושב שזה לא - - -

<ימימה גולדברג:>
אני אעביר את הנתון הזה באופן - - -

<יחיאל אסולין:>
הניצול בפועל, אני חושב, וגם אמרתי את הנתון הזה פה בישיבה עם - - -
<היו"ר קארין אלהרר:>
אבל אם הוא כאן בבניין, שיבוא.

<ימימה גולדברג:>
אני לא יודעת איפה הוא. הוא לא אמר לי. הוא היה פה, רשם לי את הנתונים ויצא. לאן הוא יצא? אין לי מושג.

<קריאה:>
מי זה?

<היו"ר קארין אלהרר:>
איך קוראים לו?

<ימימה גולדברג:>
חיים הופרט מאגף התקציבים של המשרד.

<היו"ר קארין אלהרר:>
תנסו לאתר לי את האיש.

<יחיאל אסולין:>
אני חזרתי לנתון הזה בישיבה עם מנכ"ל המשרד. הוא הודה בזה. זה לא סוד. זה לא סוד, הנתון הזה. זה לא סוד, הנתון הזה.

אז זאת אומרת, אין כסף חדש במערכת. אפילו אולי טיפה פחות. ב-2011, התקציב שהוצא בפועל, לא שהיה רשום בתחילת השנה, היה 34 מיליון שקל; ב-2016, עכשיו – 31.5 מיליון שקל. זאת אומרת, זה נקודה חשובה. 

עכשיו, בקשר למתווה המלגות החדש שעורר את המחלוקת - - -

<יובל בלינקי:>
דרך אגב, יש יותר מלגאים משנה לשנה. זאת אומרת, זה בא על איזשהו תקציב. ב-2011 היו הרבה פחות מלגאים.

<קריאה:>
לא.

<יובל בלינקי:>
מה לא?

<יחיאל אסולין:>
אצלך בקופה היו?

<יובל בלינקי:>
- - -

<יחיאל אסולין:>
בקשר למתווה המימון החדש, למודל המימון החדש של המלגות. אז ככה, כמה דברים איתו: קודם כל, בהגדרה, לפי המסמכים שהציגה הפסיכולוגית הארצית, הכמות של המלגאים בהתמחות המרפאתית, שאיתה בדרך כלל מתחילים התמחות, בהגדרה לא תעלה, אלא תישאר קבועה בשלוש השנים הקרובות. ככה לפי המסמכים שהוצאו. יש מעבר של מספר לא מאוד גדול של מתמחים לשלב האשפוזי. זאת אומרת שבפועל, בשנים הקרובות מתווה המלגות לא הולך לפתור את תור ההמתנה. את כל ה-350 ממתינים – הוא לא הולך להיות בשורה עבורם בשנים הקרובות.

<דב חנין (הרשימה המשותפת):>
והוא לא הולך להיות בשורה לאלפי המטופלים שממתינים.

<יחיאל אסולין:>
כן, כן, בהגדרה. אני התחלתי עם זה שכל מה שאנחנו אומרים פה, הוא נועד בסוף למשתמשי הקצה.
אז מהבחינה הזאת יש חוסר במערכת, יש מתמחים שמחכים ואין דרך כרגע להכניס אותם. זאת אומרת, יש דרך, לא עושים אותה.

הנקודה השלישית, שהיא גם חשובה: מתווה המלגות החדש, הוא בעצם תוכנן – ובאמת אם היה פה הכלכלן ממשרד הבריאות הוא היה מאשר את זה – הוא תוכנן לפי דרישות המינימום למתמחה. לפי דרישות מינימום ההכשרה למתמחה שחוקקו לפני 40 שנה, שזה 2.1 שעות הדרכה בשבוע. כבר כשיצא המתווה הזה, כשהוצג בפני הפסיכולוגים הראשיים, כולם הביעו חשש שהמתווה הזה בעצם יגרום לצמצום ההכשרה בפועל, כיוון שההכשרה שניתנת בפועל היא הרבה יותר גדולה. עכשיו, אני רוצה לומר שהחקיקה לפני 40 שנה נעשתה במציאות שהרבה מתמחים – חלקם בכלל היו בהתנדבות עדיין וכמה מטופלים ראה כל מתמחה? בממוצע – שמונה. גג – עשר. לפי המתווה החדש אמורים לראות עד 14, שני שליש מהשכר. זאת אומרת, לוקחים את המינימום שהיה לפני 40 שנה, כשאם מתקצבים רק אותו הוא הופך להיות המקסימום כרגע, על מצב שכל מתמחה, בצדק, יצטרך לראות יותר מטופלים. אני חושב שמה שראוי זה שגם אם מעבירים את המתווה הזה, אני חושב שראוי שבמקביל תהיה איזושהי רגולציה שמעגנת הכשרה יותר מתאימה מבחינת ההיקף. כיוון שמה שעכשיו צריכים להיות יותר מטופלים ולהשתלם ביותר שיטות.

<היו"ר קארין אלהרר:>
תודה. תודה. 

<דב חנין (הרשימה המשותפת):>
שאלה ממוקדת: מר יחיאל אסולין, אתה יכול לומר לנו בחצי דקה מהי ההחלטה שצריכה להתקבל מחר בבוקר לפי דעתכם? מכיוון שכל הדברים האלה עלולים להימשך 30 שנה ואנחנו נחזור ונדון ויהיה לנו דו"ח מאוד חריף של המבקר. אני בטוח שהוא יהיה מאוד-מאוד חריף, אבל זה יהיה בעוד שנה-שנתיים. מה צריך להחליט מחר בבוקר?
<יחיאל אסולין:>
אני חושב שצריך עוד תקציב, כמו שאתה אמרת, שהוא לא גדול במיוחד, בשביל להכניס למערכת, שמשוועת לידיים עובדות או לאוזניים מקשיבות. משוועת לזה כבר עכשיו. אז בתקציב קטן אפשר להכניס הרבה מהם כבר מחר, ובנוסף לעדכן את הדרישה ממה מידת ההכשרה שמתמחה צריך לקבל, כך שתתאים להיקף המטופלים שהוא רואה עכשיו ולדרישות המקצועיות - - -

<היו"ר קארין אלהרר:>
תודה.

מר שי איתמר.

<שי איתמר:>
שלום. שלום לכולם, לחברות הכנסת ולחברות בדיון החשוב הזה. שי איתמר מהתנועה למען הפסיכולוגיה הציבורית. אני לא אחזור על דברים שגם מר אביאל אורן וגם מר יחיאל אסולין אמרו, ואני אמשיך פה במובן מסוים את מר יחיאל אסולין. קודם כל, הנתונים שהוצגו לנו על ידי הפסיכולוגית הארצית, בחלקם, לפי ההערכות שלנו ולפי המידע שיש לנו, לא נכונים. אני אחדד כמה דברים: 30 מיליון שקל תקציב ההתמחות שלא גדל. בפועל, הוא לא גדל. הוא לכל ההתמחויות בפסיכולוגיה בתוך משרד הבריאות, שזה בעצם רפואי, שיקומית, התפתחותית וקלינית. תקציב הפסיכולוגיה הקלינית מתוך העוגה הזאת הוא, פחות או יותר, 27-26 מיליון שקל. זה דבר אחד.

בשנה לא מכשירים 420 פסיכולוגים. יש אולי תקנים ל-420 מלגות, אבל בשנה מסיימים את ההתמחות בין 150 ל-175 שצלחו את החמש שנים, שש שנים, בפועל האלה.

כמו שמר יחיאל אסולין אמר, אין גידול במתווה החדש למימון המלגות בכמות המתמחים שנכנסים להתמחות, שכרגע סיימו את התואר השני ומחכים להתחיל. המתווה החדש לא בא לפתור את הבעיה - - - הוא בא לפתור את הפקק השני, לחלק האחרון של ההתמחות. אז ההנחה שייקלטו יותר פסיכולוגים במרפאות, בשירות האמבולטורי - - -           
<מיכל בירן (המחנה הציוני):>
תסביר למה, את המשפט האחרון הזה. למה זה פותר את הפקק השני ולא את הראשון?

<שי איתמר:>
כי הכסף שהתפנה על ידי חלוקת עוגת התקציב לחלקים קטנים יותר, מוקדש על ידי מדיניות משרד הבריאות, שהיא מדיניות שאני חולק עליה, אבל אני מבין שהיא מדיניות – הוא נועד לפתור את הפקק של ההתמחות האשפוזית.

<ימימה גולדברג:>
לא נכון.

<שי איתמר:>
לשחרר כמה שיותר פסיכולוגים לסוף ההתמחות ולקבל את התעודה בסוף. זו המדיניות של משרד הבריאות. מדיניות ברורה, בניגוד להרבה דברים שהם לא ברורים. זאת מדיניות - - -

<ימימה גולדברג:>
אני אסביר את זה: מדיניות מאוד ברורה - - -

<שי איתמר:>
הקופות, כמו שנאמר, לא קיבלו אחריות על ההתמחות. זה לא היה חלק מההסכם איתם. ולכן, הטענות שלנו מופנות לרגולטור היחיד שקיים במערכת וזה משרד הבריאות. התנועה למען פסיכולוגיה ציבורית אינה מקלה ראש בכל מה שקשור לקופות החולים. יעידו על כך הפסיכולוגים והפסיכולוגיות הראשיות. אנחנו יודעים לבקר אותם כשצריך. פה זאת לא האחריות שלהם.

<מירי דנון:>
אני רוצה להוסיף: למרות זאת, בכללית אנחנו מכשירים כל השנים, בכל המקומות שאנחנו מתמחים.
<שי איתמר:>
עכשיו, מה שמר יחיאל אסולין התחיל לדבר עליו, העובדה שהפתרון שמשרד הבריאות מציע להגדלת כמות המתמחים והמתמחות בשירות הציבורי, שזה בעצם הקטנת ההשתתפות של משרד הבריאות בתכנית ההכשרה שלהם, זה לא פתרון שנועד לפתור את בעיית ההתמחות. אני מצטער. זה פתרון רחב היקף בכל תחומי ההכשרה של משרד הבריאות של צמצום ההשתתפות שלו בהכשרות. גם אם לא הייתה ממתינה אחת להתמחות, הפתרון הזה היה עובר. ובינינו, הפתרון הזה נסמך על תחשיב כלכלי קר של מינימום יכולת לממן מתמחה ומתמחה. כלומר, מינימום - - -. כמו שמר יחיאל אסולין אמר: התקנות של מועצת הפסיכולוגים, שזה גוף במשרד הבריאות שאינו יכול לשנות, אינו יכול לשנות את הדרישות שלו להתמחות - - - להדרכה ללא אישור משר הבריאות. כי זה שינוי שמחויב - - -. אז המשרד בעצם מנטרל או לא פועל כדי להגדיל את שעות ההכשרה. ומצד שני טוען שאלה הדרישות, ולכן הוא לא מחויב לממן יותר. וזה יקרה בשטח. נכון, זה עדיין לא קרה. מדובר פה בתהליך שלוקח לו המון זמן להתרחש, אבל זה יקרה. כי כשאתם מעבירים את האחריות למקומות ההתמחות – בין אם זה בתי החולים בשירות הממשלתי ובין אם זה קופות החולים – יוצרים עליהם לחץ. המתמחה צריך לייצר רווח? המתמחה צריכה לייצר לי רווח? זה מה שיקרה. אנחנו נפגוש יותר מטופלים ותהיה לנו פחות הכשרה. זה malpractice. זה דיני נפשות וזה לא אחראי. זה לא אחראי - - -

<היו"ר קארין אלהרר:>
תודה. תודה רבה.         
הגברת תמר קנריק.

<תמר קנריק:>
אני תמר קנריק, אני ממתינה להתמחות. אני אספר לכם בקצרה קצת על החוויה, איך זה בעצם מרגיש, איך זה נראה בפועל. התחלתי תואר ראשון סביב גיל 25, היום אני בת 33. מקום 100 ברשימת ההמתנה. תואר שני סיימתי באוקטובר 2014, כולל התזה, כולל הכול. לוקח כמה חודשים עד שמתחילים בכלל להיכנס לרשימת ההמתנה. במאי 2015 נכנסתי לרשימת ההמתנה – מקום 250, פחות או יותר.

<דב חנין (הרשימה המשותפת):>
לא יאומן.

<תמר קנריק:>
לא יאומן, לא יאומן. 

עברו שנתיים מאז שאני ברשימה. בשנתיים האלה, בכל חודש-חודשיים משרד הבריאות או לא יודעת בדיוק מי, מפרסם רשימה של מלגות שמתפנות, ובעצם אנחנו צריכים להגיש את קורות החיים ואת כל האישורים. כל חודש-חודשיים אני מגישה לכל הארץ, וההתרעה להתחלת ההתמחות היא בעוד חודש. זאת אומרת, אם אני מגישה היום, מצפים שאני אתחיל להתמחות בעוד חודש. עכשיו, כבר שנתיים אני עובדת במקום אחר, בתחום אחר, שלא נדבר על זה שעבר ואין לי מושג מה למדתי כבר.

<היו"ר קארין אלהרר:>
למה? לא יודעים מתי מסתיימת ההתמחות שלך?

<תמר קנריק:>
לא ברור. אין איזשהו תכנון קדימה. המלגות המתפנות מפורסמות בהתרעה של חודש-חודשיים – גג, גג, גג. עכשיו, אני, למשל, ממתינה לתשובה מאיזשהו מקום שיכול להיות שאני צריכה להתחיל התמחות ב-1 למארס. היום אנחנו ב-22. זאת אומרת שבתוך שבועיים אני צריכה להתפטר מכל מקום שאני נמצאת בו, לעבור דירה.

<קריאות:>
שבוע.

<היו"ר קארין אלהרר:>
שבוע.

<תמר קנריק:>
עכשיו, לפני כמה חודשים, לראשונה, קראו לי לראיונות. למה? כי כל השנתיים האלה בעצם קיבלתי תשובות שאני לא נמצאת במקום ריאלי ברשימת ההמתנה. הם קוראים רק לשלושה הראשונים – כל מוסד – ברשימה שפנו. אז בעצם, במשך שנתיים אני מקבלת תשובות שאני לא במקום רלוונטי. ולפני שלושה חודשים, לראשונה, התחלתי להיות במקום רלוונטי – הייתי במקום 140. נקראתי לשני ראיונות בצפון הארץ – אני גרה במרכז. מוכנה לנסוע שעה-שעתיים ויותר. אחד הראיונות התבטל כי המלגה התבטלה, בגלל המתווה החדש. זה היה בית חולים ציבורי, שבעצם אמר: אנחנו לא מוכנים. יש איזשהו הסכם. הם אמורים לקבל 30% מהסכום ולהשלים את 70% הנותרים. ואמרו: אנחנו לא יכולים. בית החולים לא יכול לעמוד בכספים האלה, וביטלו את המלגה.    

אחרי שבועיים הייתי בראיון אחר, צפון הארץ, נסיעה של שעתיים. בסיום הריאיון אמרו לי: את נחמדה נורא, אבל נסיעה של שעתיים נראית לנו מוגזמת. אנחנו לא ניקח עובד שצריך לנסוע שעתיים.

<היו"ר קארין אלהרר:>
אז למה זימנתם לראיון?

<תמר קנריק:>
כי רצו לבדוק, רצו, חיכו. בינתיים, ראיינו עוד. הייתה מישהי שגרה קרוב יותר. 
<היו"ר קארין אלהרר:>
כן, מה?

<תמר קנריק:>
מישהי גרה קרוב יותר.

<מיכל בירן (המחנה הציוני):>
אבל גם מעבירים אותה מסלול ייסורים, ואז גם אומרים - - -

<תמר קנריק:>
כן.

<חנה שטרום כהן:>
היא לא היחידה.

<תמר קנריק:>
לפעמים אנחנו גם מקבלים תלונות שאנחנו לא מגישים כי זה רחוק ואנחנו לא מוכנים לנסוע. עכשיו, שלא נדבר על זה שאני בת 33 – משפחה, בן זוג. איך אני יכולה? איך אימא אמורה לנסוע שלוש שעות בבוקר, בצהריים? כאילו אין שום יכולת לתכנן שום דבר. אני צריכה להיות בהתרעה של חודש של התפטרות, מעבר מגורים.

<היו"ר קארין אלהרר:>
תודה.

<קריאה:>
- - -

<מיכל בירן (המחנה הציוני):>
כלומר, גם בזמן שהם מחכים, הם לא יכולים לעבוד בעבודה אמיתית.

<תמר קנריק:>
כן. אי אפשר להתחייב בעצם. כל עבודה שאני באה אני כאילו קצת משקרת, כי אני לא מגלה להם שאני בעצם, יכול להיות שתוך חודש אני עוזבת או עוד מעט אני אעזוב בהתרעה של שבועיים.

<היו"ר קארין אלהרר:>
מפעים.

חברת הכנסת מיכל בירן.

<מיכל בירן (המחנה הציוני):>
הדבר שמטריף אותי זה שמדובר על סכומי כסף, סליחה, פשוט פעוטים אל מול סכומי הכסף שעוברים פה כל יום. כשרואים כמה כסף שפכו על מפוני עמונה – לא על מה שהבטיחו להם, רק על העיכוב בפינוי, אוקיי? ומדברים על איזה סכום נדרש פה בשביל לתת לכל הציבור. כאילו לחלק עצום מהציבור בחברה הישראלית, מענה לטיפול פסיכולוגי שישפר את איכות החיים של כולנו – גם של האנשים שיקבלו את זה וגם של שאר החברה הישראלית בכל המסגרות שבהן אנחנו מתנהלים ביחד. זה פשוט מקומם.

יושבים פה חברי כנסת. אני לא יודעת לספור כבר איזה מספר זה יש לדיונים בעניין. כמה התרענו מלא לעשות את השינוי של מבנה התקצוב של ההתמחויות תוך כדי הרפורמה בבריאות הנפש. אמרנו: גם ככה התנגדנו להם, גם ככה אנחנו לא בטוחים שזה יצליח.

<דב חנין (הרשימה המשותפת):>
- - -

<מיכל בירן (המחנה הציוני):>
חכו רגע. תראו שהרפורמה בכלל עובדת לפני שאתם מוסיפים עליה עוד שינוי במבנה התקצוב של ההתמחות. כאילו רפורמה על רפורמה. שנעבור צעד-צעד, נראה אם היא בכלל עובדת ומה הבעיות.       
אין דרך לכסות את זה. צריך פה עוד כמה עשרות מיליונים. באמת, לעומת תקציב המדינה זה לא פחות מגרושים. סליחה. פשוט אתם לא מבינים איזה תקציבים עוברים פה ולאיזה מטרות. זה כלום. 

<היו"ר קארין אלהרר:>
תגידו לי, כל אלה שקיבלו את המיליונים בליל התקציב, לא היה איזה 28 מיליון שקל להעביר לפסיכולוגים?

<מיכל בירן (המחנה הציוני):>
אבל האמת שהייתה מפלגה אחת בכל מקרה שמנעה את ההעברות האלה. אז זה, בכל מקרה, לא היה עובר.

<שי איתמר:>
אם אפשר עוד משהו אחד ביחס למה שחברת הכנסת אמרה. לפי התחשיבים שלנו, בעצם הקצאה של 40 מיליון שקל מתקציב שעובר לקופות החולים as is, רק להגיד להם: זה רק למתמחים, יכניס - - - לתוך המערכת 28 אלף מטופלים חדשים בשנה. חדשים.

<היו"ר קארין אלהרר:>
ברור. תודה.

מר ליאונל קסטל, פסיכולוג ראשי. בבקשה, אדוני.
<ליאונל קסטל:>
ליאונל קסטל, פסיכולוג ראשי בבית החולים באר יעקב, נס ציונה. בית חולים פסיכיאטרי שיש לו גם מרפאות.

אני הגעתי בהתרעה קצרה, אז אין לי נתונים. לא התכוננתי. אני בא להוסיף לכם קצת דאגות וצרות. אני חושב שכל הנושא של ההתמחות – החטא הקדמון בעיניי זה שהמדינה עברה מזה שההתמחות הייתה בחינם לפני 40 שנה לזה שהיא הפכה למלגות, ובמובן הזה אין תקנון. אני עובד בבית חולים פסיכיאטרי. בית החולים יודע כמה מתמחים בפסיכיאטריה הוא יכול להעסיק. זה בתוך התקציב של בית החולים. אני לא יכול לדמיין שמתמחים בפסיכיאטריה יתקבלו במלגה. המילה הזאת כבר מרמזת שאפשר לקחת את המלגה וזה לא תלוי במעסיק. אז במובן הזה אני חושב שבכלל, כל הנושא של התקנון של הפסיכולוגים הקליניים, שמתחיל מהמומחים ועובר גם למתמחים, היה יכול לעשות סדר וכל מוסד היה יכול להחליט כמה פסיכולוגים הוא רוצה להעסיק, הוא יכול להעסיק, וכמה מתמחים בהתאם.

אני מצטער להגיד למתמחים שאני חושב שהסיפור של האפשרות לקלוט כמות יותר גדולה של מתמחים – זה לא קשור רק לכסף, אלא קשור גם לאנשים שיכולים להכשיר אותם.

<קריאה:>
מקומות התמחות.

<ליאונל קסטל:>
והיום, בשבילי כראש המערכת, במקום שאני עובד, ואני התחלתי לדבר עם העמיתים שלי – הכי מדאיג אותי זה איך אני מצליח להשאיר את האנשים המומחים במערכת. כי אם מתמחים ייכנסו, כל      ה-400 מתמחים, לא יהיה מי שייתן להם הדרכה ראויה ומי שיכשיר אותם לעבודה.
<היו"ר קארין אלהרר:>
לא יהיה - - -

<ליאונל קסטל:>
אני לא רוצה להסתכל על המתמחים רק ככוח עבודה שיכול לתת ליx  שעות טיפול ולפתור לי את תורי ההמתנה.

<מיכל בירן (המחנה הציוני):>
סליחה, סתם מעניין אותי: כמה משלמים למומחה כזה, הגם שהוא כל כך מומחה שמכשיר מתמחים? כמה המדינה משלמת על זה?

<ליאונל קסטל:>
אני אגיד: ביקשתי סימולציית שכר לפסיכולוגית מדריכה. זאת אומרת שהיא עשתה כבר את המומחיות ועשתה לפחות שלוש שנים של ותק והיא התקבלה כמדריכה. על חצי משרה בברוטו היא אמורה להרוויח 5,200 שקל בברוטו.

<יחיאל אסולין:>
לא, פחות. - - - פחות.

<קריאות:>
- - -

<קריאה:>
אבל כמה מתוכם עובדים - - -?

<קריאה:>
עבודה נוספת - - -

<ליאורה שמעוני:>
כמה מתוכם עובדים בעבודה נוספת?

<מיכל בירן (המחנה הציוני):>
הוא אומר שכולם. איך הם יתפרנסו?

<ליאונל קסטל:>
כשהצגתי את עצמי, רציתי להגיד שאני עדיין עובד בעבודה הציבורית. זה חשוב. זה חשוב לי. אבל אין ספק שהפירמידה הזאת שבנויה – המדריכים, המומחים ואחר כך המתמחים, לא יכולה להחזיק מעמד אם לא לוקחים בחשבון את כל השכבות, כולל המומחים.

היום, בפעם הראשונה אחרי הרבה שנים, אם אנשים עוזבים את המערכת ואני מפרסם שאני צריך אנשים – אין לי אנשים שרוצים לבוא ולעבוד. אין. המערכת לא מציעה שום דבר. היום גם יש אופציות עם הרפורמה והקופות. אנשים אומרים לי: עבור אותן שעות עבודה אני יכול לקבל עוד 2,000 שקל נטו בקופה.

<חנה שטרום כהן:>
גם שם הם לא מוכנים לבוא.
<ליאונל קסטל:>
אז אני אומר שבעיניי התקבלו לא מעט החלטות לאורך הדרך, כולל המתווה החדש למלגות, משיקולים כלכליים נטו ושהם משפיעים השפעה ישירה על ההכשרה. למשל: היה פקק המתנה להתמחות אשפוזית, כי יש פחות מקומות אשפוזיים בארץ, אז החליטו שאז הפסיכולוג הקליני יעשה שנה אשפוזית ולא שנתיים. אני כפסיכולוג בבית חולים פסיכיאטרי חושב שזו החלטה גרועה ביותר, אבל אמרו: אם אתם לא מקבלים לשנה, אז אתם לא תקבלו. זה חייב להיות לשנה כי חייבים לשחרר את הפקק. כמובן שהפקק עבר למקום אחר – עבר למרפאות.

אז אני חושב שבמובן הזה כל פעם שאין איזו תכנית אם שמגדירה את המקום של הפסיכולוגים הקליניים, כולל של כל השלבים, כולל של ההתמחות, ימשיכו להביא פתרונות כאלה שנותנים מראית עין של פתרון כלכלי. אבל בסופו של דבר, כמו שנאמר כאן, אני יודע על הרבה מקומות אצלי עדיין זה לא קרה, כי רוב המתמחים אצלנו הם באשפוז, אבל אני שומע על מקומות שאומרים: אם אני צריך לשלם למתמחה, אז אני אשלם למומחה, שצריך פחות הכשרה.

<מיכל בירן (המחנה הציוני):>
היגיון כלכלי מוחלט, ובגלל זה - - - משרד הבריאות הוא של המדינה, לא של הקופות. סליחה. 

<ליאונל קסטל:>
לגמרי.
אם אני בית חולים ואני רוצה להיות כלכלי, אז אני לוקח מומחה צעיר, מה שנקרא, שרק עכשיו עבר את מבחן ההתמחות והוא צריך פחות הכשרה, ואני לוקח אותו. אפילו בפחות כסף ממתמחה.

<היו"ר קארין אלהרר:>
תודה.

אני רוצה נציג של קופות החולים. ההסכם עם קופות החולים היה אחיד?

<קריאה:>
כן.

<ימימה גולדברג:>
בינתיים, רק הכללית מעסיקה מתמחים.

<היו"ר קארין אלהרר:>
אני שאלתי אם ההסכם - - -

<ימימה גולדברג:>
אז ברור שהוא אחיד.

<מיכל בירן (המחנה הציוני):>
ההסכמים והרפורמה היו אחידים.

<היו"ר קארין אלהרר:>
אוקיי. אז אני רוצה נציג. בואו ניקח את מר גיל רביב. קופת חולים מאוחדת.

<גיל רביב:>
אז קודם כל, אני פסיכולוג מדריך - - - פסיכולוג רפואי מומחה וסגן מנהל המערך שלנו של בריאות הנפש - - - מקצועי.
אני, קודם כל, מצטרף לקודמיי שדיברו על זה שבישראל בעצם אין תכנון של הנושא של פסיכולוגיה. אין מפתח של הפסיכולוגים. כל ההשוואות ל-OECD וכאלה, זה לא אומר כלום. אוקיי? כי בעצם אנחנו צריכים לדעת מה הצורך מצד אחד ומה המענה, כאשר את המענה בתחום בריאות הנפש נותנים לא רק פסיכולוגים. בגדול, החלוקה, רק בשביל לסבר את האוזן, זה משהו כמו 20%-80%. 20% זה משהו של מגעים פסיכיאטריים ו-80% זה פסיכותרפיה, שבתוך זה נכנסות גם המומחיות של הפסיכולוגיה הקלינית, הרפואית והשיקומית. אצלנו יש גם את ההתפתחותית, אבל זה איזשהו עניין אחר.

עכשיו, אנחנו במאוחדת, ארגון שנותן מענה ל-1,200,000 מבוטחים, נערכנו לקראת הרפורמה כדי לקלוט מתמחים. מה זה אומר? אנחנו עיבינו את הצוותים שלנו. אנחנו קלטנו אנשים מבחוץ, פסיכולוגים, שהם מדריכים, שהמשכורות שאנחנו משלמים להם הם משכורות יותר גבוהות, בהחלט מכובדות. הזמנו את הוועדה המקצועית לפסיכולוגיה הקלינית, שהיא לא כל כך מחוברת לרפורמה מבחינת הדרישות שלה, כדי שתסמיך את המרפאות שלנו. ובעצם ב-2016 היינו ערוכים לקלוט כ-30 מתמחים. 30 מתמחים זה לא מעט בהתמחות מרפאתית, אבל מה שקרה זה ששונה מודל המימון. עכשיו, מודל המימון – צריך להבין: כשלוקחים את האקסל ומתחילים לחשב – אני רוצה להסביר לכם איך זה קורה – נניח לוקחים ארבעה מודרכים שיודרכו על ידי מדריך אחד. אוקיי? וכשמתחילים לחשב צריך לקחת את השכר של המדריך, את ביטול השעות שלו. אותו מדריך הרי לא עושה מגעים. אז כמה מגעים עושים המודרכים שלו. וכאן בונים איזשהו סוג של תחשיב. מסתבר, ועשינו את זה עם הכלכלנים שלנו, שמה שחסר לנו, הדלתא, זה בדיוק מה שמשרד הבריאות הוריד. אם המימון היה כ-63 אלף שקל לשנה ועכשיו נתנו לנו 18 אלף שקל, חסרים לנו רק 40 אלף שקל. עכשיו, באים ואומרים למאוחדת, ואני גם חבר במנהלת הרפורמה, אז "זרק" לי מנכ"ל משרד הבריאות בדיון הלפני האחרון, הוא אומר: מה, אין למאוחדת מיליון שקל כדי לתת? סליחה, מאוחדת צריכה, כמו כל קופת חולים אחרת, על פי חוק, לעמוד במצב מאוזן. עכשיו, יש לי מקום בחיפה, למשל – מרפאה שהוסמכה להתמחות מרפאתית עם פסיכולוגים קליניים ערבים מדריכים. אני לא יכול לקלוט מתמחים. יש לי מרפאה בחדרה שעברה את ההסמכה – אותו דבר. יש לי מרפאה באשדוד. כולם מדברים על אשדוד, על הבעייתיות, אוקיי? לא יכולה לקלוט. יש לי מרפאה בירושלים. אגב, באזור המרכז אני עצרתי את זה. אמרתי: עד כאן. בשביל מה לעבור את ההסמכה הזאת אם אי אפשר לקלוט את המתמחים. אוקיי?
עכשיו, ברור ש-40 מיליון השקל האלה או יותר יכולים לפתור את העניין. אין שום סיבה שקופת חולים כלשהיא, מהתקציב שלה שמיועד לרפורמה, תיקח אחריות על ההתמחות. סליחה, אם אני לוקח אחריות מלאה על ההתמחות, אני גם אעשה את מבחן ההסמכה, ולא משרד הבריאות. אבל זה לא קורה. אוקיי? אז יש הרבה מה לעשות. יש מעט מאוד - - - 

<מיכל בירן (המחנה הציוני):>
ואם תיקח בטעות את האחריות הזאת תגיע עוד אחת שלא קשורה אליך. ככה זה עובד. אין. זה התפקיד של המדינה והיא צריכה לממן את זה.

<גיל רביב:>
נכון.

<היו"ר קארין אלהרר:>
התקציבן של משרד הבריאות – שם, אדוני.

<חיים הופרט:>
חיים הופרט.

<היו"ר קארין אלהרר:>
חיים הופרט, שלום, ברוך הבא. התגלעה כאן מחלוקת, אולי תוכל לפתור לנו אותה. האם זה נכון שהתקציב להתמחויות קטן מ-2011 להיום?

<מיכל בירן (המחנה הציוני):>
הממומש.

<היו"ר קארין אלהרר:>
המנוצל, כן?

<חיים הופרט:>
- - - בתחילת הדיון פתחתי את ספרי התקציב של 2011, 2012, 2013, 2014, 2015 ו-2016. תקציב הבסיס להתמחויות בפסיכולוגיה, הסעיף התקציבי הייעודי שיש לנושא הזה עמד על 6.7 מיליון שקל. בשנת 2012 עמד על 6.7 מיליון שקל. ב-2013 עמד על 20.9 מיליון שקל. ב-2014 – 20 מיליון שקל. ב-2015 – על 31.5 מיליון שקל.

<קריאה:>
אבל זה לא - - -

<חיים הופרט:>
ב-2016 – 31.5 מיליון שקל.

<היו"ר קארין אלהרר:>
כמה נוצל, אדוני?

<חיים הופרט:>
יותר.

<דב חנין (הרשימה המשותפת):>
כמה?

<היו"ר קארין אלהרר:>
- - -

<חיים הופרט:>
חברים, צריכים להבין: תקציב הבסיס הוא התקציב שהממשלה בסדר העדיפויות שלה החליטה להקצות לנושא. אני נציג של הממשלה ומשרד הבריאות - - -

<ליאורה שמעוני:>
והתקציב המעודכן?

<חיים הופרט:>
התקציב המעודכן כולל גם חידוש עודפים מחויבים, שזה כספים של השנה הקודמת. אני יכול להתחייב פה שהתקציב נוצל במלואו לעומת הבסיס הקיים בספר התקציב.
עכשיו, צריך להבין: אם אני מסתכל פה באחוזים, התקציב גדל משנת 2015 במאות אחוזים. יחד עם זאת – אני רק אסבר את האוזן – שב-2014, לקראת הרפורמה בבריאות הנפש, מתוך הצורך והראייה בהרחבת השירותים הפסיכולוגיים בקהילה, סוכם על תוספת תקציבית חד פעמית מול משרד האוצר של 5, 10, 10. זאת אומרת, ב-2013 – חמישה מיליון שקלים, ב-2014 – עשרה מיליון שקלים וב-2015 עשרה מיליון שקלים. בדיוני התקציב, לקראת תקציב 2015 ו-2016, אחד הדברים שעלו כבעיה זה שהתוספת הזאת לא יכולה להיות חד פעמית. לכן, הדבר הזה קובע בבסיס. לכן, ב-2016 מול 2014 רואים תוספת של עשרה מיליוני שקלים. לכן, הנתון שדיברת עליו בתחילת הישיבה, שזו הסיבה שפתחתי את ספרי התקציב, הוא לא מה שמופיע בספרי התקציב.

<היו"ר קארין אלהרר:>
מר אביאל אורן.

<אביאל אורן:>
אני רוצה להסביר על מה הנתונים שלנו התבססו. דבר ראשון, פתחנו את אתר - - -. האמת אחת מחברות יש עתיד המליצה לנו להשתמש בשנה האחרונה. עכשיו, אפשר לראות שם מה היה בסיס התקציב בתחילת השנה וכמה תוספות ניתנו לתקציב במהלך השנה. עכשיו, ב-2011, בתחילת השנה, בסיס התקציב היה באמת שישה מיליון שקל, אבל בסוף השנה הגיעו לנתון שאמרנו – 34 מיליון שקל. כלומר, כשמסתכלים בסוף שנת 2011, 31 לדצמבר 2011, כמה הוציאו על התמחויות בפסיכולוגיה לאורך השנה, זה לא היה שישה מיליון שקל, זה היה 34 מיליון שקל.

<חיים הופרט:>
שוב, יש פה טעות בהסתכלות. מר אביאל אורן, הסברת את זה גם בעל פה, אז, בזמנו: יש עודפים מחויבים משנים קודמות. זאת אומרת, בוועדת הכספים, אני מקווה שבימים הקרובים או בחודשים הקרובים, משרד האוצר יאות להעביר את העודפים המחויבים, וזה פשוט כספים של שנה קודמת שהתחייבו מול ספקים. פשוט זה נמצא - - -

<מיכל בירן (המחנה הציוני):>
סליחה, התמחויות פה. איזה ספקים יש? סליחה.

<קריאה:>
איזה ספקים - - -?

<ימימה גולדברג:>
- - - זה ספק.

<חיים הופרט:>
קופות והדסה יושבים פה גם. הם גם ספק.

<ימימה גולדברג:>
מוסדות ציבוריים - - -
<מיכל בירן (המחנה הציוני):>
בדרך כלל, כשאנחנו מתעסקים בעודפים מחויבים וזה זה דברים, פרויקטים שהתעכבו וזה. זה קצת נשמע מוזר פה.

<חיים הופרט:>
הספקים מעבירים חשבוניות ומשרד הבריאות, כמו כל המדינה, מתחייב לשלם. לדוגמה: אם הועברו חשבוניות עבור חודש אוקטובר באמצע חודש דצמבר - - -

<מיכל בירן (המחנה הציוני):>
- - - האלה. תקשיב, משהו פה. אני מצטערת.

<יחיאל אסולין:>
והמתמחים מועסקים על ידי המדינה ברובם.

<היו"ר קארין אלהרר:>
הקופות מקבלות את הכסף באיחור?

<ימימה גולדברג:>
מה?

<היו"ר קארין אלהרר:>
הקופות מקבלות את הכסף שנה אחרי תמיד?

<חיים הופרט:>
לא, לא, לא, לא, לא.

<מיכל בירן (המחנה הציוני):>
תקשיבו, אבל זה גם מופרך. אתה אומר: שישה היו בזה - - - 25 - - - סליחה.

<חיים הופרט:>
לא, אני לא מכיר את הנתון. 

<קריאות:>
- - -

<חיים הופרט:>
אני יכול לחזור עם הנתון ולהגיד כמה ב-2011. ברור בוודאות שמספר המתמחים גדל משמעותית והמתמחים במלגות.

<יחיאל אסולין:>
מספר המתמחים בוודאות לא גדל משמעותית.

<ליאורה שמעוני:>
מספר המלגות גדל - - -

<חיים הופרט:>
גדל, מספר המלגות גדל. אפשר גם להעביר את זה לחברי הוועדה. מספר המלגות בוודאות גדל. יש גם מלגות שלאור העובדה שהקופות, כן? אני מתנצל. הייתי בדיון בוועדת הכספים על גירעון של בית חולים, ולכן לא הייתי פה כל הדיון. הייתי רק בתחילתו. אחד היסודות בכל הסיפור של שינוי מודל המימוני לא היה קשור לרפורמה בבריאות הנפש. היה אפשר להמתין עם שינוי המודל שנתיים ושהתור יהיה שלושה חודשים.

<מיכל בירן (המחנה הציוני):>
אוווו.

<דב חנין (הרשימה המשותפת):>
למה לא המתנתם? למה לא המתנתם? - - -
<מיכל בירן (המחנה הציוני):>
זו בדיוק הייתה הצעתנו בזמן - - -

<דב חנין (הרשימה המשותפת):>
יש שיטה ידועה: הורסים בשלבים. לא הורסים את הכול ביחד.

<חיים הופרט:>
לא. אני בכוונה מנסה להפריד לאור העובדה שאני מכיר את הרגישות של - - - בוועדה הזאת ובוועדת המשנה ובוועדת העבודה, הרווחה והבריאות. לכן, חשוב, לי לפחות, לדייק.

ברמה העקרונית, גם מתמחים ברפואה לא ממומנים על ידי המדינה בתקצוב ישיר. הם ממומנים על ידי התפוקות שהם מבצעים בבתי החולים. מתי שעובד מתמחה, הוא מייצר תפוקות. עם זאת, הוא לא מייצר תפוקות מלאות לאור העובדה שחלק נרחב בהנחיות המקצועיות – מדובר על שליש ושני שליש, אבל אף יותר, זו פעולה הדרכתית. ולכן לא היה שום רציונל על כך שקופות החולים יישאו במלוא העלות. יחד עם זאת, אם הדבר הזה מייצר תפוקה, תפוקה לקופות החולים; זאת אומרת, הן מקבלות כסף עבור טיפולים שהמתמחים מבצעים; מן הראוי שהכסף הזה יוצא בצורה נבונה יותר ויוסב למה שהחליט המחוקק להעביר אותו למתמחים בפסיכולוגיה ולא להכשרת - - - בפסיכולוגיה.

<חנה שטרום כהן:>
אין מחוקק בעניין.

<חיים הופרט:>
מה?

<חנה שטרום כהן:>
אין שום חקיקה בעניין.

<חיים הופרט:>
המחוקק בחוק התקציב לשנים 2011, 2012, 2013, 2014, 2015 ו-2016. ולכן, שוב: המצוקה. הרעיון עלה מן המצוקה של התור. מהמצוקה של התור. לא היה שום רציונל. הכסף נשאר אותו כסף. אף אחד לא הפחית אותו.

<היו"ר קארין אלהרר:>
אבל זה - - - אותו.

<קריאה:>
זה בדיוק העניין.

<חיים הופרט:>
- - - והסברנו את זה בעשרות דיונים שנעשו – גם פנימיים, גם חיצוניים: השאיפה להוסיף 40 מיליון שקל כדי להכשיר מתמחים – אין לנו יכולת להכריח את המתמחים האלה להמשיך בשירות הציבורי. אין לנו יכולת.
<שי איתמר:>
אז למה לא - - -?

<חיים הופרט:>
אין שום בעיה. אם המתמחים של - - - משרד הבריאות יתחייבו להמשיך בשירות הציבורי, וזה גם מה שהצענו - - -

<קריאה:>
איפה?

<חיים הופרט:>
- - -

<חנה שטרום כהן:>
אבל תוסיפו תקינה. תוסיפו תקינה.

<חיים הופרט:>
זה נאמר בדיון שנעשה בוועדת העבודה, הרווחה והבריאות. זה נאמר על ידי חבר כנסת – אני לא זוכר את שמו. הוא אמר שאולי צריכים לחשוב שהתוספת הזאת תותנה בכך שהאנשים האלה ימשיכו לעבוד בשירות הציבורי. כי יש גם קושי לקופות לגייס פסיכולוגים בשירות הציבורי.    
<היו"ר קארין אלהרר:>
- - -

<דב חנין (הרשימה המשותפת):>
הם ממשיכים להיות יותר ויותר עקומים, מרגע לרגע. אולי בכלל לחייב את הפסיכולוגים לעבוד     - - - בהתנדבות.

<קריאה:>
כן.

<דב חנין (הרשימה המשותפת):>
תאמין לי, זה נהדר. תחסוך למשרד האוצר המון כסף.

<ימימה גולדברג:>
אסור לנו. עבודה בהתנדבות אסורה.

<דב חנין (הרשימה המשותפת):>
לא, לא, אצל משרד האוצר זה מותר. הם - - -

<חיים הופרט:>
אני לא נציג משרד האוצר.

<דב חנין (הרשימה המשותפת):>
אתה החשב של משרד הבריאות. אוקיי? יותר מדי חשיבה אוצרית, פחות מדי הסתכלות על אנשים.
<היו"ר קארין אלהרר:>
אני מבקשת לדעת, אתה מעלה בחצי פה את ההתניה.

<חיים הופרט:>
לא, אין התניה.

<היו"ר קארין אלהרר:>
יש לך תקנים לדבר הזה או שזה סתם?

<ליאונל קסטל:>
אין. אין. 

<חיים הופרט:>
אין.

<ליאונל קסטל:>
אין תקנים.

<חיים הופרט:>
אין תקנים.

<היו"ר קארין אלהרר:>
אז מה? אז מה?

<דב חנין (הרשימה המשותפת):>
גם הפסיכולוגים הקליניים יעבדו במלגות. כולם - - -

<קריאה:>
אין תקנים לכלום.

<חיים הופרט:>
אין תקינה – זה מושג שנמצא בשירות המדינה ברמה העקרונית. הרי כשאתה מצביע על תקציב המדינה מצביעים על תקציב התקנים של המדינה והוא מוצג בחוברת התקציב. אומרים למשרד ממשלתי יש x תקנים, ויש לו כנגד זה x כסף. אבל קופות החולים ברמה הרציונלית לא מתוקצבות בתקנים. הן צריכות לעמוד ביעדים, וזו אחריות משרד הבריאות לוודא שהוא עומד ביעדים. ואם יש בעיה, משרד הבריאות יעשה כל מה שצריך כדי לעמוד ביעדים.

<היו"ר קארין אלהרר:>
אוקיי. אני מסכמת את הדיון. אני מתנצלת, יש לי דיון שממתין בחוץ. אני מסכמת את הדיון לעת הזאת: תראו, חבר הכנסת דב חנין – הנה אני מצטטת אותך – אתה פעם אמרת: אם היה מגיע חייזר, מסתכל על תקציב בריאות הנפש בישראל, היה חושב: כולם פה מיושרים. אבל המציאות היא שיש צורך, והצורך הזה לא ממומש. ואנחנו רואים – יש חוסר בכסף. ה-40 מיליון שקל האלה. תראו, אם לא היה צורך בקופות החולים, במרכזים של משרד הבריאות, אז הייתי אומרת למתמחים היקרים: תשמעו, זבש"כם. רציתם ללמוד פסיכולוגיה – תיהנו בשוק הפרטי. אבל יש את הצורך.

<מיכל בירן (המחנה הציוני):>
אקוטי.

<היו"ר קארין אלהרר:>
אני לא מבינה למה אתם לא קושרים בין הדברים. הרי על זה מדברים כשאומרים תכנון לטווח ארוך.

<חיים הופרט:>
אבל אין מחסור, גברתי, בפסיכולוגים.

<חנין זועבי (הרשימה המשותפת):>
הם קושרים - - - הם אומרים שאין מחסור.

<אביאל אורן:>
אין מחסור בפסיכולוגים?
<קריאות:>
- - -

<אביאל אורן:>
תגיד את זה - - -

<היו"ר קארין אלהרר:>
מה שאתה אומר, שאין מחסור – - - 

<חיים הופרט:>
אין מחסור - - -

<היו"ר קארין אלהרר:>
- - הסתובבת בבתי החולים? הסתובבת במרכזים?

<חנה שטרום כהן:>
בלי כל המדרג אי אפשר לקבל מתמחים. כמו שאמר לי - - -. אני אחראית על התמחות בתחנה לבריאות נפש. אז יקלטו ב-40 מיליון שקל את המתמחים ולא יהיה מי שידריך אותם. חייבים לעשות, פעם אחת ולתמיד, את המדרג לכל - - -
<היו"ר קארין אלהרר:>
תודה. תודה, הגברת חנה שטרום. תודה.

אני כן חושבת שצריך המשרד לשבת עם כל הנוגעים בדבר ולעשות את התכנון הזה. אני לא מצליחה להבין למה לא עושים אותו.

<חנין זועבי (הרשימה המשותפת):>
לא, לשנות את התכנון. יש להם תכנון שאומר שאין מחסור. 

<היו"ר קארין אלהרר:>
אבל באיזה עולם אין מחסור?

<חיים הופרט:>
יש מחסור בפסיכולוגים ערבים, זה נכון - - -

<חנין זועבי (הרשימה המשותפת):>
- - -

<קריאה:>
- - -

<חיים הופרט:>
יש מחסור בשירות הציבורי.

<קריאה:>
נכון - - - בשירות הציבורי

<חיים הופרט:>
בסדר. 

<קריאה:>
נכון.

<חיים הופרט:>
אתם מתחייבים להישאר בשירות הציבורי?

<מיכל בירן (המחנה הציוני):>
אתה מתחייב לשלם על זה כמו שראוי לשלם? גם תשע שנים של מסלול הכשרה הם צריכים להחזיר לך על כל השנים של עבודה בהתנדבות - - -?

<חנה שטרום כהן:>
אנשים לא רוצים להישאר בשירות במצב הנוכחי.

<היו"ר קארין אלהרר:>
למה שמישהו יתחייב אם אתה לא יודע להתחייב?
<חיים הופרט:>
אני לא יודע להתחייב על מה?

<היו"ר קארין אלהרר:>
אתה לא יודע להתחייב שיש להם תקנים, אז על מה הם יישארו?

<חיים הופרט:>
אנחנו בסיכום.

<היו"ר קארין אלהרר:>
אנחנו בסיכום.

<חיים הופרט:>
אז אני לא רוצה - - -. אני יכול לענות.
<היו"ר קארין אלהרר:>
אני רוצה שתענה לי בכתב ומסודר.

<חיים הופרט:>
אנחנו נענה מסודר. אני מזכיר: ענינו בכתב גם להרבה ועדות. אנחנו נענה גם לוועדה הזאת.

<היו"ר קארין אלהרר:>
אני לא הרבה ועדות - - -

<חיים הופרט:>
לא, לא, לא, ברור לי.

<היו"ר קארין אלהרר:>
תן לי את הייחוד שלי. אני עובדת קשה בשביל זה.

<חיים הופרט:>
התחלת את הדיון, גברתי היושבת ראש, שאנחנו חושבים שאת - - - אבל ממש-ממש לא. אנחנו בגאווה מגיעים לכאן כל פעם.

<היו"ר קארין אלהרר:>
אז אני מאוד שמחה לשמוע.

תראו, אני לא צריכה להכביר במילים על הצורך במפגש בין הרצון של המתמחים להתמחות לבין הצורך של האנשים בישראל לקבל טיפול בשירות הציבורי. אני חושבת שזה הודגש לאורך כל הדיון. ואני אומרת שאם לא יהיה עיסוק מתמיד במפגש הזה, זאת תהיה בכייה לדורות. כי אני אגיד לך מה יקרה: החברים שלהם ששומעים על הצרות שיש להם, לא יבואו ללמוד.

<קריאה:>
בטח שלא.

<היו"ר קארין אלהרר:>
לא יבואו. ומי שילך ללמוד, ילך ישר לשירות הפרטי. מה אני צריך את כאב הראש הזה?
<מירי דנון:>
וזה מה שקורה היום.

<היו"ר קארין אלהרר:>
מה הם צריכים את זה? אז אני לא רוצה שזה יקרה. יש לי סוד: גם אתם לא רוצים שזה יקרה.

<חיים הופרט:>
לא, אין חולק.

<היו"ר קארין אלהרר:>
אז כדי שזה לא יקרה, צריך לעשות מעשה. 

תראו, אני אקיים עוד דיון בחודש מאי.

<דב חנין (הרשימה המשותפת):>
כדאי להזמין אולי גם את השר והמנכ"ל, כי אנחנו לא שומעים תשובות.

<קריאה:>
נכון.

<חנין זועבי (הרשימה המשותפת):>
וראשי האוניברסיטאות. Please.

<חנה שטרום כהן:>
וגם את הפסיכולוגים הבכירים שלא הוזמנו.

<דב חנין (הרשימה המשותפת):>
כדאי להתחיל אבל מהשר.

<חנין זועבי (הרשימה המשותפת):>
את ראשי האוניברסיטאות - - -

<היו"ר קארין אלהרר:>
תראו, עד אז אני מבקשת לקבל ממשרד הבריאות את הדברים הבאים: בנושא הפסיכולוגים הקליניים הערבים אני מבקשת ממשרד הבריאות והמל"ג להעביר תוך שלושה שבועות תכנית, איך שהיא קיימת היום, להגדלת כמות מסיימי התואר השני, הערבים, ואת העבודה שלכם כדי לשלב אותם בהתמחות.

משרד הבריאות, אני מבקשת לקבל את ההסכם עם הקופות, ותפנו אותי לסעיף שאומר שהן אמורות לתקצב את המתמחים עם סימון מדויק במרקר – איפה הדברים שדיברה עליהם הגברת ימימה גולדברג. אני רוצה לראות את זה בעיניים.
אני מבקשת את התקציב בפועל. כלומר, ניצול סוף שנה בשנים 2011 עד 2016 ואת מספר המלגות ומספר המתמחים בכל שנה.

<ליאורה שמעוני:>
תקציב מעודכן. את התקציב המעודכן צריך - - -

<היו"ר קארין אלהרר:>
המעודכן גם.

<חיים הופרט:>
יש פילוח לפי - - -

<חנה שטרום כהן:>
אגב, יש פסיקה של בית הדין לעבודה אחרי השביתה שלהם - - -

<היו"ר קארין אלהרר:>
הגברת חנה שטרום, אני באמצע הדברים.

נתונים כלליים: המל"ג – כמה בוגרי תואר שני בפסיכולוגיה מחכים כרגע בתור להתמחות?

<בתיה הקלמן:>
אבל זה לא נתון שנמצא אצלנו.

<קריאה:>
נכון.

<היו"ר קארין אלהרר:>
איפה זה נמצא?

<קריאות:>
במשרד הבריאות.

<היו"ר קארין אלהרר:>
משרד הבריאות, תעבירו לי.

<בתיה הקלמן:>
זה לאחר סיום הלימודים. אנחנו לא מתעסקים בעניין - - -

<היו"ר קארין אלהרר:>
אז אני מבקשת לדעת מספר מדויק כמה כרגע בתור להתמחות? כמה תקנים יש להתמחות?

<קריאה:>
ומלגות. 

<היו"ר קארין אלהרר:>
- - -

<חנה שטרום כהן:>
זה בדיוק הפסיק, שזה צריך להיות תקנים ולא מלגות. במשרד הבריאות מתעלמים - - -

<היו"ר קארין אלהרר:>
תקראו לזה קיפוד, רק תנו לי את המספר.
משך הזמן הממוצע שאדם מחכה לטיפול בשירות הפסיכולוגי.

<ימימה גולדברג:>
- - -

<היו"ר קארין אלהרר:>
לטיפול.

<קריאה:>
הטיפול הראשוני.

<היו"ר קארין אלהרר:>
משך הזמן הממוצע ל-intake הראשון.

<חיים הופרט:>
ל-intake או - - -?

<אביאל אורן:>
לפסיכותרפיה. לא לטיפול תרופתי, לטיפול פסיכולוגי.

<חיים הופרט:>
לא, לא, לא, לא, לא, לא – לטיפול.

<היו"ר קארין אלהרר:>
לטיפול, לטיפול. כן.

<מיכל בירן (המחנה הציוני):>
לא, לא. כשאת אומרת לטיפול, אז הם יענו לך, גברתי היושבת ראש, על זה שמישהו פגש אותו לשני מגעים לעשות את האבחון.

<היו"ר קארין אלהרר:>
- - - ה-intake הראשון.

<קריאה:>
לא - - -

<מיכל בירן (המחנה הציוני):>
לא, אבל אני לא רוצה. כי אפשר לעשות את ה-intake הראשון, זה שני טיפולים, ואחר כך אדם ימתין חמישה חודשים - - -

<חיים הופרט:>
זה intake - - -

<אביאל אורן:>
עושים את ה-intake - - -

<חיים הופרט:>
Intake  וטיפול. Intake וטיפול.

<היו"ר קארין אלהרר:>
כן. גם וגם אני רוצה. בסדר? אני רוצה לדעת אם יש תכנית לשפר את הנושא הזה.

<חיים הופרט:>
את זמני ההמתנה?

<היו"ר קארין אלהרר:>
כן.

וכאמור, דיון נוסף בחודש מאי.

עכשיו תראו, אני ממליצה לכל העוסקים במלאכה; אני לא חושבת שמשרד הבריאות אומר: לא בא לי וממשיך הלאה. אני ממליצה, עד הדיון הבא בואו נעשה שיהיה דיון משמח. עד הדיון הבא תשבו בצורה מסודרת. אני כל הזמן שומעת שיש מלא כסף במשרד האוצר. אם זה כזה שמחה וחגיגה, מה זה 28 מיליון שקל? מה זה 50 מיליון שקל? אני שומעת על עשרה מיליארד שמחכים לכל דורש כל הזמן. אז בואו. 40 מיליון שקל זה תקציב השתייה באיזשהו מקום. תפתרו את זה.

תודה רבה לכולם, הישיבה נעולה.    

הישיבה ננעלה בשעה 10:40. 
[image: image1.png]